ئێستا کچێک نیشتیمانمە – شێرکۆ بێکەس

وا هات، عاشقان!، وا خۆی هات.

بە پۆشاکی گەڵاڕێزانەوە... وا هات!

بە نۆزدە ساڵی زەردەوە

بە نۆزدە چرای تاریک و

بە نۆزدە زامی سەوزەوە

لەگەل پەپوولە پاییزەی غەریباندا

بەڕێوەیەو... دێت بۆ لاتان!

تکام وایە... وەختێ گەیشتە بەردەمتان... تکام

وایە!

لەناو ئاسمانی بیستندا

باڵندەی گوێتانی بەنێ!

لە چاوتاندا... تەماشاتان

گەش گەش هەڵکەن.

دەستکەن بە سینەی خۆتانداو

لەگەڵ ماچی دیمانەدا

سێوی دڵتانی بۆ هەڵدەن!

ئەو... قەسیدەی بای وەشتێکی برینداری

سەر شەقام و ناو ماڵەکانی خۆتانە.

)با(یەکی ئێجگار دڵشکاو.

بارانێکی نائومێدو

کتێبێکی بێزار لە زمانی خۆی و

ئەمە حیکایەتی غەدرو

شانۆنامەی ئاخاوتنی جووڵەی جەستەو

دەست و پەنجەی یەک بە یەکی هەمووتانە.

وا هات. عاشقان!، وا خۆی هات.

ئەم عاشقە لەگەڵ خۆیدا

نیشتمانی گوڵ و سووتوی هەڵگرتووەو

لەگەڵ خۆیدا دیرۆکێکی قوربانیتان

بۆ دێنێتە ئەم هۆڵەوە.

وا هات، عاشقان!، وا خۆی هات:

من "کامەران"م

یەکەم درۆی نووساوو بەرجەستە

بە خۆمەوە

ناوەکەمە!

هەروەک ئەوەی "دڕدۆنگ" ناوی

"دڵنیا" بێ و

"قاقر"یش ناوی "دارستان!"

\*\*\*

دیسانەوە

وەکو دوێنێ و وەکو پێرێ و

پاروپێرار

ڕۆژێکی تری سواومەو

دیسانەوە

هەر خۆم سوغرەکێشی خۆمم و

بێواز... بێواز

پاڵنان بە بێزاریمەوە

بەردەوامەو

دەمەو عەسرەو

چون چڕوچاوی نیشتمان

هەوا گرژەو... گەڕەک مۆنەو

چەند "هەزار"ێکی چرچ و لۆچ

لە گیرفانی پانتۆڵێکی غەمگینمایەو

ئەڵێی پشیلەی بەرگەرمای بێتاقەتم

خاوو خلیچک

لە ماڵەوە ئەچمە دەرێ.

\*\*\*

"ڕۆژی سواو، نە چرکەی لە خولەکی

گییر ئەبێ و نە خولەکی لە سەعات و

نە هیچ شتێکی پێوە بەند ئەبێ و نە هیچ شتێکیش

هەرگیز ئەتوانێ توندی بکاتەوە! مانەوەیەکی

بێهودەو سوڕانەوەیەکی بێهودەو ونبوون

لەناو بۆشاییدا..."

\*\*\*

بەیانیت باش!

من ناوم "بولبول"ە

خەڵکی ئەم باخچەیەم

دەمێکە باخەوانێکی تووڕەمان لێ پەیدابووە

نە گوڵێ نە دارێ نە مەلێ

بێ ئاگابوون چۆن هاتووەو

کێ کردوێتی بە باخەوان.

بێجگە لە خۆی.

باخەوانی لەخۆبایی

ناهێڵێ بە دڵی خۆم بخوێنم

ئەڵێ تۆ فڕینت شوومەو گۆرانییەکی لاساری.

ئەڵێ تۆ بە قەد ڕیقنەیەک ڕێزی نیشتمان ناگری.

پێم ئەڵێ ئەم هەموو ناوزڕاندنی

سەروو سنەوبەرو دارسێوانە لە پای چی؟!

پێم ئەڵێ تۆ وەڕسکەری وەڕسکەر.

بەیانیان زوو پێش )با( و پێش کازیوەو

بەر لە نیشتمان خۆی، لە خەو هەڵئەسی.

بە جووکەجووک مێشکی ئەم درەختانەت بردووە!

تۆ خەوت لە ئاو، لە گوڵ، لە گیا زڕاندووە.

ئەم هەموو زەردەزیڕەی پرسیارانە چییە

ئەیانوروژێنی و

پێم ئەڵێ ئەو دەنووکە دەنووکی خۆت نییە!

بۆیە بێزار بووم و ئەمەوێ ئەم

باخچەیە بەجێ بێڵم و لە داخاندا

سەری خۆم هەڵگرم و

ڕووبکەمە باخچەیەکی دوور دووری هەندەران!

ئێوارەت باش!

من ناوم "مەترە"یە

مەترەی ئەرز پێوان

بێزارم... بێزار

ئەوە چەند ساڵە کۆمەڵە دەستێکی نیشتمان

لە بناری ئەو شاخەوە هەتا ناوشار

ئەمکەنەوەو ڕامئەکێشن

جاری وا هەیە من چەند جار تەواو ئەبم

بەڵام ئەوان ئەرزەکانیان تەواو نابێ!

بێزارم... بێزار... بێزار

ژمارەیەکم نییە جەستەی ژان نەکاو

شەوان نەیکەن بە ناڵەناڵ!

ئەڵێم لەوانەیە ڕۆژێ

وەختێ ئیتر بێ هیوا بووم

هەر خۆم بە خۆم بخنکێنم و

یاخود ئیتر لە تاوانا

هەستمە سەرپێ و خۆم هەڵدەم و

ئەڵقە... ئەڵقە

بچمە ملیان؟!

\*\*\*

"کە وڵات بوو بە چەتەوڵی هەڕەشە و

چی دەرگایە لێی داخستی

ئیتر شتێک نییە لەودا هەرگیز

تۆ پێی بڵێی خۆشەویستیی".

\*\*\*

"من تەڵاشم یان کۆتەرەم؟!

هەموو جارێ خۆم ئەبینم گێژاوێ خولم ئەدات و

ئەمباتە بنی بنەوەو لە ناکاویش هەڵم ئەداتە

سەرەوە. نە ئەوەتا بە ئێجگاری نوقم بم و

نە ئەوەتایش هەتاکو سەر هەر لە سەرێ بمێنمەوە!"

من تەمەنم نۆزدە مۆمەو

لەو نۆزدەیە فووی نیشتمان

سێ چوارێکی هێشتۆتەوە

بۆ شەوقی بزەو پێکەنین.

نۆزدە باڵندەی ناو خەونی لاوێتیم و

لەو نۆزدەیە ساچمەکانی نیشتمان

سێ چوارێکیان هێشتۆتەوە

بۆ چریکەو بۆ هەڵفڕین.

\*\*\*

"نۆزدە هەناسەی بەردێکی سەرە ڕێگا.

نۆزدە بڵقی قیری جادەیەکی هاوین.

نۆزدە قاوغە فیشەکی شەڕی ناوخۆ.

نۆزدە تیکەی لە قوڕگ گیراو.

نۆزدە گۆرەوی کونکون و

نۆزدە سکاڵای ونکراو.

نۆزدە ڤالیۆم بۆ نۆزدە شەو.

نۆزدە ساڵیش لەناو زەرفێکی بەتاڵدا!"

\*\*\*

نیوەڕۆت باش!

من ناوم کیسەڵە

ئەوە چەند ساڵە لەم گوێ گۆمە

حەماڵی ئەکەم

ئا ئەو کونەیش ماڵەکەمە.

بەڵام دوێنێ چەند قاچێکی نیشتمانم لێ پەیدابوون

تووڕەو تڕۆ

بە نووکە شەق هەتا ئەو خوارە بردیانم

پێیان وتم: لەبەر بەرژەوەندی ئاوو ئەو شاخانە

لەبەر بەرژەوەندی هوماو بازو

ئەو هەموو کەڵەکێویانە

ئەبێ بڕۆن، هەتا زووە.

ئێرە چۆڵ کەن...

چونکە هەڤاڵ هەڵۆزادە وا بە نیازە

لە دوای نەورۆز... ئا ئەم ئاستە

لە سەرەوە هەتا ئەو سەر

بکات بە کێڵگەی نازداری

گوڵی خەشخاش!

\*\*\*

"من گوێم لێیە

لێرە خاک نرکەنرکێتی و ئەناڵێنێ و

ئەوەندەیان لێدزیوە

لەمسەرەوە

هەتا ئەو سەری فیدراڵی

هەموو جەستەی کوناودەرە."

ئەم کاتەت باش

من ناوم "عەدالەتە"

لەسەر زەمین چاوێکی خواو

دەستێکی خوام.

ئەوەتەی هاتوومەتە ئەم نیشتمانەوە

کەس نامناسێ و کەس نامبینێ و

ئەوەی ناوی نەبێ منم.

من لێرە تەنهام.

هەموو شەوێ بە چرپاکەی خۆمەوە ئەمبەستنەوە

پلاستەرێکیش ئەدەن لە دەمم.

ئەم نیشتمانە ئەوەندە ڕقی لە منە

هەر هەلێکی بۆ هەڵکەوێ سەرم ئەبڕێ.

من بە ئاسانی نادزرێم

بەڵام لێرە ئەگەر ئاگام لەخۆم نەبێ

ئەمدزن و ئەمفڕێنن

ماسکەکەی من ئەبەستن و

ترازووەکەم هەڵئەگرن و

ئەچنە دەرێ بۆ ناو خەڵک و

سلسار سلسار

ئەڵێن ئێمە نەک عەدالەت

خودایەکی تازەهاتووی ئەم وڵاتەین!

\*\*\*

"ئەم دەست بەو دەستی نەزانی پەنجە دزرا!

ئەم قاچ بەو قاچی نەزانی ڕێگە دزرا!

ئەم چاو بەو چاوی نەزانی سەرنج دزرا!

ئەم باڵ بەو باڵی نەزانی فڕین دزرا.

سارومارە... سارومارە

ئەم دیرۆکی دەسەڵاتی سەرزەمینە و

بۆنی دەمی درۆکانی ئەم ڕۆژگارە!"

شەوباش!

من ناوم کراسی ژنانەیە

ئەوەی نیشتمان پێی شەرمە

بیکاتە بەری خۆی منم!

ئەم مێژووە نێرە. ئەم نیشتمانی سمێڵە

تەنها جارێ منی نەکردە بەر هەتاوێ،

بەر جۆگە ئاوێ، بەر شووشە گوڵاوێ.

ئەوانەی منیان لەبەرکرد: گسک بوون و

مەنجەڵ بوون و تەنەکەی خۆڵ.

ئەوانەی منیان کردەبەر: بەژنی درێژی غەریبی و

بەژنی تەنیایی و ئازار بوون. ئەوانەی منی پێ

بەخشین

هەر بێدەنگی و قفڵ و تێڵاو شریخەکانی قامچی و

جل وبەرگی دەردەدار بوون. من ناوم کراسی ژنانەیە

ئەوەی ئاگای لە من نەبێ و گوێی لە هاواری من

نەبێ،

گوێچکەی تەپی نیشتمانە!

\*\*\*

"من مێینەم! من سەراپا هەموو

جەستەم لە گوناهو پرسیاری ڕووتی

حەرام پێکهاتووە! لە یەکەم ڕۆژی

بوونمەوە بەردی ڕەجم لە قوماتمەوە پێچراوەو

نیشتمان تفم لێ ئەکات!"

\*\*\*

ئەم کاتەت باش!

من جوانوویەکی بێکارم

خەڵکی کەرکووکم

کوڕی نەوت و گازم و کوڕی ئەو هەموو بۆری و چاڵانە

بەڵام ئەوەی بەڕێکەوتیش نەیانبینم ئەو

باوکانەن.

لەبەر ئەوەی بەردەوامیش ئەسووڕێمەوە

لە هەموو کەسێکی دی زیاتر نیشتمان ئەبینم.

بەڵام جەخار

هەموو حیلەو کوڕژنەکانم بە با چوون و

هەموو سمکۆڵەکانم گەرگەسان بوون و

ئەم نیشتمانە پیرۆزە گوێی لێم نەبوو!

\*\*\*

مەرحەبا... گیانە... مەرحەبا!

من ناوم کورسییە

کەس نەیزانێ من ئەیزانم

ئەم هەموو چەقۆی غەدرانە

ئەم هەموو جۆگەی خوێنانە

ئەم هەموو ماسکی دزییانە

ئەم هەموو ڕەژووی ڕقانە

لەسەر منە!

لەسەر دانیشتنی سەر من ئەکرێن!

بەڵام ناڵێن کەسیان ناڵێن لەسەر منە!

هەموو ئەڵێن لەبەر چاوو

باڵای جوانی ئازادییە!

لەسەر شیری ساوایانە

لەبەر ئاوە... لەسەر نانە

لەسەر گوڵەو... لەبەر هێلانەی چۆلەکەو

لەسەر شاڵاوی ناوەختی

گەلەگورکی دەوروبەرە...

بەڵام ناڵێن کەسیان ناڵێن

لەسەر منەو

لەبەر منە!

\*\*\*

"کەلاوەی قوتابخانەیەک

هاواری کرد:

چەندین وەرزە نانی بەڵێن

بە هەنگوینی خەیاڵەوە ئەخۆین.

چەندین ساڵە

دروشم و شیعرو بانگەشەو

پەیڕەوی ناوخۆو بەرنامەو

سروودی تازەو کۆن ئەخۆین!"

\*\*\*

شەقامێکی ماندوو وتی:

"بە دەنگی پێی ڕێبواراندا

سکی خاڵی و سکی تێری

ئەم زەمانە لە یەکتر جوێ ئەکەمەوە

دەنگی قاچی سکی خاڵیی

بە حاڵ ئەگاتە گوێچکەم و

دەنگی قاچی سکی تێریش

هێندە قورسن، ئەملەرزێنن!"

\*\*\*

تەنەکەی بەردەمی دەرگای

ماڵە قوڕێ

وتی شەوێک

تەنها بە یەک پژمینی خوا

ئیتر من چووم بە ئاسمانداو

نەهاتمەوەو لەو شەوەوە

هەتا ئیستا

من بە دەوری

سەرزەمیندا ئەخولێمەوە!"

\*\*\*

بەرمیلی بەردەمی دەرگای

تەلارە ماڵێکیش وتی:

هەر بە تەنها پاشماوەکەم هێندە قورسە

بە گەڕەکێکی برسێتیی هەڵناگیرێ!

\*\*\*

"لە ماڵەوە ڕۆژێ سفرەکەمان وتی:

لە نێو ئێمەیشدا بەختەکان لەیەکتر جیان!

تیاماندایەو گەلێ زۆرن ئەو سفرانەی

هەتیوبارو بێوەژنن و تەنها جارێک

"سەری خۆیان" نەدیوە پڕبێ لە قاپی

سک بەختەوەر! بیرم نایە نانێکی من لە دڵەوە

پێکەنیبێ و کەوچکێکم وتبێتی: وا تێرم خوارد!"

\*\*\*

-ڕۆژتان باش!

من ناوم پشیلەیە. بە نەتەوە کوردم و بە ئایین

مەسیحی. هەندێ کەس بە "جۆرج"یش بانگم

ئەکەن. ئیستە بێکارم. بەڵام ماوەیەک لەمەوبەر

ساعووری تاقە کڵێساکەی ئەم شارە بووم. منی

پشیلە

یان جۆرج، باپیرە هەرە گەورەم یەکێک بووە لە

پشیلە دەوڵەمەندو خێرخوازەکانی ناو ماڵی کەریمی

ئەلەکە.

ئەو باپیرە پشیلەیە، ئەوەندە پشیلەچاک و بەخشندە

بووە.

لە گرانیە گەورەکەدا، نەیهێشتووە یەک پشیلەی

هەژار

لەم شارەدا، لەبەر برسێتیی بمیاوێنێ و هەموویانی

تێر کردووە. جا پشیلەی مەسیحی بووبن یان

موسڵمان. من بەو دواییەو هەر لەسەر ئەم جادەی

سەهۆڵە "کامەران"م ناسی. گەلێ جار ئەو باسی

دایکە کڵۆڵەکەی و خوشکە قەیرە بەدبەختەکانیم بۆ

ئەکات و

منیش باسی چوار بێچووە ڕەش و ڕووتەکانم.

ئیستە هەردووکمان ڕۆژانە لەتاو برسێتی و بێکاریی

بەردەوام ئەمیاوێنین. من بەرامبەر خاوەنی ئەو

ڕستۆرانتەو کامەرانیش بەرامبەر بە نیشتمان!

بەڵام هەردووکیشیان لە ختەلێکردن زیاتر هیچی

ترمان نادەنێ!

\*\*\*

ئەم کاتەت باش!

من ناوم )بەهار(ەو لە تۆ ئەچم.

وەکو یەک جوانین و وەکو یەکیش

بە دەم گوڵەکانی ئایندەوە پێئەکەنین!

بەڵام جەخار

وەکو یەکیش و پێکەوە

لە نیشتمانی کلۆردا کلۆر ئەمرین!

ئەم نیشتمانە!

منی بە تەنهاو بە تەنها بۆ خۆی ئەوێ.

نیوەی سەوزاییمی داوە بە کەنیزەکەکانی.

نیوەی درەختی بەخشیوم بە بەغدا.

نیوەی سەیرانگەکانمی لەسەر پێکەنینەکانی خۆی و

خزمەکانی تاپۆ کردووە.

نیوەی ڕووبارو دەریاچەمی

داوە بە کۆمەڵێ گردی عەمامەبەسەر!

ئەم نیشتمانە

منی بەهاری ڕاپەڕینی پیر کرد

گۆرانیەکانی کردم بە پۆلێ

باڵندەی باڵشکاو.

بە خەونی دەم با.

\*\*\*

ئەم کاتەت باش!

من ناوم کۆترە شینکەیەو کچم

ماڵەکەم وا لەو گەڕەکی منارەیە.

من لە پەڕوباڵی خۆم و لە دەنووکم و

لە ماڵەکەم و گەڕەک و

لە هەموو شتێ بێزارم!

من گمەگمی حەرامی ناو ئاین و نیشتمانم.

من بۆم نییە دوور لەم منارەیە بفڕم!

من بۆم نییە دوور لە دەنگی منارەکە

گوێ لە دەنگێکی تر بگرم!

یان سەمایەک لەگەڵ بەفرو "با"دا بکەم.

یاخود دەستی کوڕی خەون و خۆزگەم بگرم!

من ناتوانم قژی خۆم بۆ جادەکان و

بۆ مۆسیقاو بۆ کۆترە شینکە نێرەکان

هەرگیز دەرخەم!

من مێینەی ناو بەهاری قەدەغەم و

شەوو ڕۆژیش

لەژێر چاودێری

دووربینی منارەدام.

باڵەکانم بۆیان نییە بە دوو پەنجەیش

تەوقە لەگەڵ باڵە نێرەکاندا بکەن!

من چارەنووسی حەرامم وەکو جەستەم.

گوڵێک حەرام.

ئاوێک حەرام.

گۆرانییەکی حەرام و

شەرابی ناو

قەسیدەیەکی حەرامم.

\*\*\*

سڵاوێکی دوورو درێژ!

من ناوم )پرچ(ە

نیشتمانم سەری ژنێکە.

لە سێ لاوە گەمارۆ دراوم

بە حیجاب!

چەندین ساڵە زیندانیم

نە هەتاو ئەتوانێ

سەردانم بکاو

نە )با( و

نە ئەهێڵێ بچمە دەرێ و

ڕێگەش نادا

بە هیچ شیعرێ یان ئاوازێ

کە بێنە لام.

وەلێ ئیتر

من بە نەهێنی

لەگەڵ پەنجەکاندا ڕێکەوتووم

ئەمشەو زیندانەکە ئەبڕین

ئازاد ئەبم

لە دواییشدا

حیجابەکەیش ئەدەینە دەست

چەخماخەیەک

لەسەر بەرزترین لوتکە

بە بەرچاوی مێزەرەکانی دنیاوە

بیسوتێنێ!

\*\*\*

بەیانیتان باش!

من ناوم دیوارە

کەوتوومەتە سەر شەقامێکی گشتی

بە درێژایی بێزاریی درێژم و

بە بەرزی تووڕەبوونیش بەرز!

هەرچی دروشمەکانە بە مندا هەڵئەواسرێن

هەرچی پۆستەرەکانە لە من ئەدرێن.

لە سەد دروشم یەکێکی تیا نییە

شتێکم فێربکات!

لە سەد پۆستەر یەکێکی تیا نییە

دڵم خۆشکات!

هەر دوێنێ بوو

لە "سەر"مەوە تا کەڵەموستی پێم

دروشمێکیان پیا هەڵواسیم

کە خوێندمەوە

شەرم تەریقی کردمەوە

من دیواری وڵاتێ بم

درۆی کەتەو گەورەی وەهای

پیا هەڵواسرێ!

\*\*\*

ئەم کاتەتان باش!

من ناوم "ناڕەزاییە"

لە دایکبووی شاری یاخیبوون و

گەڕەکی برسێتی و کۆڵانی کوێرەوەریم

لێرە بەدواوە... من سەر بە هۆزی بێدەنگیی نیم.

من ڕێبواری سەر ڕێ و بانی

هەتا هەتای چاوەڕوانی و

دروشمی بێدەست و قاچ نیم.

لەمڕۆ بەدواوە

من هاووڵاتی خەریتەی

نیشتمانێکی دزراو نیم

نیشتمانێ هەموو جارێ یان پەنجەیەکی ئەفڕێنن.

یان گوێچکەیەکی و یان چاوێکی ون ئەکەن و

یان وشەیەکی زیندەبەچاڵ ئەکەن و

کەچی نە هاوارێ ئەکات و

نە برینێکی ڕائەچڵەکێ!

\*\*\*

پاسارییەک بە باوکی وت:

سەری من سەری تۆ نییە... من فڕینێکی جیاوازم.

سەری من پڕ جریوەیەو سەری تۆ پڕ خۆڵەمێشە.

تۆ سەرت داوەتە دەستی )با(ی ڕابوردووی

باپیرەم و کونەبۆری ئەشکەوتەکان.

ئەوەندە کۆن و بەسەرچوون

هێندە ڕەش و هێند نسرمن

بۆنی گۆگردی مردن و بیرچوونەوەتان گرتووە.

من لە سەرما ڕووباری ئاوێنە هەیەو

من لە دڵما

ڕەنگ هەڵئەکاو ڕەنگ هاژەی دێ و

تۆ فڕینت گرمۆڵەی ناو هێلانەیەو

من فڕینم بە چاوی باڵ قوڵایی ئاسمان ئەبینێ!

تۆ دەنگی باڵت نووساوەو گەوجێتیت بۆتە یەقین و

من شەقژنم پڕ پرسیارەو

گومان چاومەو

خۆشەویستیی لە دەنووکما

بۆ سبەی ڕۆژم ئەخوێنێ!

شاعیرێکیش لە نیوەشەودا چڕاندی:

من باوکم نیم هەتا لە ڕێی شاخ و داخ و

دووکەڵ بۆنی بارووت و شەهیدەوە

ئەم نیشتمانەم ناسیبێ. من ئەو مێژووەم نەدیوە

بۆ ڕۆژێکیش نەچوومەتە ژێر دەواری و

بۆ جارێکیش چییە سواری

ئەسپی دەربەندێکی نەبووم.

یەک خەویشم بە خوێنی داروبەردەوە

بە زریکەو قیژەی ئاوو

بە ڕاکردنی درەخت و

بە سێدارەی حەپەساوو

بە پایتەختی قەمەکانەوە نەدیوە!

من بڵێم چی؟!

ئەو ئەشکەوتانە ناناسم

کە هاوڕێی شەمشەمەکوێرەو باوکم بوون.

حیکایەتی ئەو حیلانەیشم بیر نییە

کە ئەو ئەیانگێڕێتەوە.

چاوی من دوور دوور ڕۆیشتووە.

ئەو تخووبەی جێهێشتووە. کە لای باوکم دوا

مەنزڵەو

لەو ڕەنگەی تێپەڕاندووە

کە لای باوکم تاقە ڕەنگەو

ئەو دەنگەیشی لە گوێدا نازرنگێتەوە

کە لای باوکم تەنها دەنگە گوێی لێبووە!

ئەم باوکەی من لە ئیستادا

لە دۆڵابێکی تەختەی کۆن زیاتر نییە

کە هەر بۆ فڕێدان باشە!

لە ڕادیۆیەکی پەڕپووتیش زیاتر نییە

کە هیچ کەسێ نایکاتەوە تا بیبیسێ.

لە شووشەیەک مەرەکەبی وشکەوەبوو... زیاتر نییە

کە یەک وشەی پێ نانووسرێ!

ئەم نیشتمانەی من تاقە نیشتمانە

ساڵی جارێکیش خۆی ناشوات

هەتا ئەمڕۆیش هەموو جارێ باوکم لەگەڵ نیشتماندا

قڕەقڕی ئەوەیانە ئەرز خڕە یاخود تەختە!

هەر شەوێکیش کە نیشتمان باوێشکی دا

باوکیشم ڕێک بەرامبەری باوێشک ئەدا!

هەردووکیشیان درەنگانێ

لەسەر چرپایەکی داری جیڕەجیڕکەر

بە جووت خەویان لێ ئەکەوێ

بۆ سبەینێش چێشتهەنگاوێ... هەڵئەسن و

دیسانەوە ئەو خەوانە بۆ یەکتری ئەگێڕنەوە

کە بە دوێنێوە دیویانن.

\*\*\*

ئەم کاتەتان باش!

من ئەسپێکی کوردی کوژراوی

شەڕی ناوخۆم.

"کادانە"م و

ڕەسەن.... ڕەسەن.

ئەو ئەسپەی تر کە منی کوشت

ئامۆزام بوو.

ئەویش دیسان ڕەسەن... ڕەسەن.

هەروەکو من کادانە بوو.

ژنەکەی ئەو

ماینێکی یاڵ زێڕینی کچی خۆم بوو.

وەلێ ئەو وەختەی نیشتمان ئەحیلێنێ

حیلەی ئێمە بێدەنگ ئەبێ!

شەوێک مەیتەرەکەم وتی:

ئەبێ ئەو ئامۆزایەت بکوژی

وتم بۆچی؟!

وتی چونکە ئەو ئەسپێکە

لە حیلەی ئێمە لایداوەو

ڕەنگێکی کەی لەخۆ داوەو

سمکۆڵانی و چەپۆکانی

هەڕەشەن بۆ ئەم هەوارەو

وا بڕیارە

ئیتر تازە نابێ بژی!

بەلاڕێیەکی ناو فێڵدا

چوومە سەری

بەڵام بەر لەوەی بیکوژم

ئەو کوشتمی!

\*\*\*

تۆ نیشتمان!

ئەی ئەو پیاوەی لە قوللەی بەرزی

غوروری ناو سەرتەوە ئەڕوانیتە

خواری خۆت و بۆ جارێکیش دانابەزیت

بۆ ناو گوردەمی برین و لای پاییزی

ئەم هەموو ژانە چاوەڕوانانە!

ئێوارەیەک لە پیاسەیەکی درێژدا

درێژ بە قەد تونێلەکانی بەدبەختی و

ئازاری خەڵک.

تەنیاییم دوور دوور بردمی

بۆ ئەو بناری خەمانەو

بۆ لای پاییزی ژیان و

بۆ لای گژوگیای جوانەمەرگ.

لەوێ بۆ یەکەم جار تووشی

لادێیەکی کەڕولاڵ بووم

هەرچۆنێک بوو، بە دەست، بەسەر

بە چاو، بە قاچ، تێی گەیاندم:

ئەوەتەی ئەو هەیە نە خوا

ڕۆژێ سەرێکی لێداوەو

نە پێغەمبەرو جوبریل و نە بوراق و

نە خەلیفەو نە ئەمیرو نە والیەکانی حکومەت.

دوای ئەو قەلەباچکەیەکم بینی

بێوەژنێکی یەک باڵی نابینا بوو.

وتی: ئەوەتەی منیش هەم

جارێ نەمدی نە چرایەک بێت بۆ لام و

نە یەک کەوچک دەوای دەردو

نە بەتانی و بەڕەیەک و

نە کراس و کۆڵوانەیەک.

پیاسەی درێژم بردمی، هەر بردمی.

مراویی یەک قاچم بینی.

کۆتری بێ دەنووکم بینی

کەروێشکی بێ گوێچکەم بینی.

گوێ درێژی بێ قەپۆزو، مانگای بێ گوان،

ڕێوی بێ کلک، ئەسپی بێ یاڵ،

ئاوی لاڵ و

دارو درەختی بێ قژو

ڕەزی مردووی زۆرم بینی.

کۆتەڵی درێژ بردمی و هەر بردمی

وەختێ لەوسەر گەڕامەوە، نیوە شەوێ،

هەوری چاوم هەر ئەوەندەی ئاو پێ مابوو

بە بێدەنگیی هەڵیگرێ

بۆ دوایین قوڵپی گریانی قەسیدەیەک!

\*\*\*

گزنگێکی ساوا وتی:

تۆ نیشتمان!

من نازانم ئەڵێن ڕۆژێک بووە جوان بووی

پڕبووی لە شەوبۆی گەنجێتی و ورشەورشی

خەوی بەفرو پڕبووی لە ئاوازی سپی و باڵی

پرشنگ بۆ هەڵفڕین. ئەڵێن ئەو ڕۆژەی

تۆ لەگەڵ ئازادیدا، قۆڵ لە قۆڵدا بە زریوەو

بریسکەوە،

هاتوونە ناو حەوشەی شەوی زیندانەکەی

ئەم شارەوە، کەس نەماوە ماچی دەست و ماچی

قاچ و خاک و خۆڵی ژێر پێڵاوی ئێوە نەکا!

نەونەمام و پیرەدارو پیرە بەردو گولی باخچەو

سنەوبەرو نۆتەی مۆسیقاو پەردەی شانۆو

قافییەی شیعرو شەپقەی چیرۆک و دەسەسڕی

سەرچۆپی و چوارچێوەی تابلۆو زەردەخەنەی

پەیکەرەکان و

پەپوولەو مێرولەو گۆچانی پیرەمێردەکان و سەرپۆشی

پیرێژنەکان و فڕفڕۆکەی منداڵان و بووکە شووشەکان و

شمشاڵەکانی شاخ و و گیتارەکانی شەقام و پرچی

کچەکانی زانکۆو بۆنی خۆشی گەڕەکەکان و بەشێک

مردووی سەر قەبرانیش لەگەڵیانداو لە پێشەوە

ڕەفیق حیلمی و

بێکەس و لە هەڵەبجەوە مەولەوی و

لە خاک و خۆڵەوە نالی و هەموو هاتوون بە پیرتەوە.

تۆو ڕاپەڕینیان هەڵکێشاوە لە گوڵاو بۆ شەویش

لە دڵیاندا دابەزیون و تا چەند ڕۆژێ هەر لەو

ماڵە ماونەتەوە.

من نازانم وەکو ئەڵێن موستیلەو بازنی خەونەکان،

ئەوەندە زۆربوون کچێ نەماوە ژنێ نەماوە

نەیانکردبێتە

دەست و پەنجەیان، هیواکان ئەوەندە جوان بوون،

ماڵ نەماوە بە تەنیشت گوڵەباخەکانەوە

نەیانڕوێنن.

من نازانم ئەڵێن تۆ لەو دەمەدا، ئەم پیاوە

گرژو مۆنەی ئەمڕۆ نەبووی، عاشقان خۆزگەیان بووە

لەناو پارکی ئازادیدا وێنەیەکت لەگەڵ بگرن. یان

دەستێک بکەنە ملت و ماچت بکەن. تۆ ئەو ڕۆژانە

لە شەبەقەوە تا بوولێڵ لەژێر چادری ئاوارەکانی

کەرکوکدا بوویت و ئەچوویتە ناو کۆڵانی

خەمەکانیانەوەو

لەبەر دەرگا لەگەڵیاندا دائەنیشتی و گۆرانیت

بۆ ئەوتن و بە سبەینێت ئەناساندن. وەکو ئەڵێن

تۆ ئەو سەردەمە ئەم پیاوە ناشیرینەی ئەمڕۆ

نەبووی.

ئا ئەم باخچە پاسفندەیە و

ئەم ئەلبوومە زشتە نەبووی. تۆ ئیستا

منداڵەکان

لێت ئەترسن. ژنەکان کە ئەتبینن دەرگای

ماڵەکانیان

دائەخەن. ئەگەر وا بڕوا تۆ ڕۆژێک بە تەنیا

ئەمریت و لەگەڵ دارە مەیتەکەتدا هەر ئەو

قاچاخچی و

دزانە ئەڕۆن کە خۆت کردنت بە میرو سەردار!

\*\*\*

ئەی پیاوە بەردینە بێ وەفاکە

بەرامبەر سەری خۆت و

چاوی خۆت و بناری خۆت!

تۆ قەت ڕۆژێ نەهاتویتە ئەم ماڵی "کامەران"ە

سەردانی خەم و هەناسەی ساردی دایکم و سەردانی

ژووری بەدبەختی خوشکەکانم بکەیت. تۆ ئاگات

لە مت و موورووی غەمگین و کراسی گریاویان نییە.

تەنها جارێ و بۆ ژەمێکیش پەتاتەیەکی کوڵاوو

چۆڕێ شۆربات لەگەڵ ئێمە نەخواردووە. تەنها

جارێک لەگەڵ ڕازی پێلاوی شڕی ئێمەدا نەدواوی و

مەراقێکی کون کونی ئێمەت نەداوە بە خۆتدا. سەرت

نەخستۆتە سەر بەردی سەرینێکی ئێمەو شەوێک

لەناو هۆدەی ئازارماندا نەنووستوویت و کەوچکێ

دەرمانت نەکردووە بە دەمی شەوێکی نەخۆشی

ئێمەدا. تۆ

چووزانی کرێچێتی چییەو ڕەنگی چۆنە! تۆ لەرزوتای

سکی خاڵیت نەگرتووە تووشی لەت و پەت بوونی

دەروون و پووکانەوەی هیوا نەبوویت. خۆبەستنەوە

بە تۆوە جۆرێکە لە خۆبەستنەوە بە سەرابەوە.

من وەک ئەو پیاوە غەریبانە ئەتناسم کە بەلامدا

تێئەپەڕن و لەوانەیە جارێکی دی هەرگیز

نەیانبینمەوە.

من پێناسەی تۆ بخەمە گیرفانەوە یان نەیخەم

چی لە بێکاریم و لە بێزاریم و لە دڵتەنگیم ئەگۆڕێ

چی؟!

\*\*\*

خانمەکان!

گوێچکەتان باش!

من جووتێ گوارەی خوشکێکی

قەیرەی "کامەران"م

هێشوویەکم کەڵەگەت و سپی سپی و

بەلاملدا وەختێ کە شۆڕشۆڕ ئەبمەوە

هەتا نزیکی سەرشانم.

من زۆر کەم ئەچمە دەرەوەو

لەناو قوتوە شینەکەمدا

وەڕس، وەڕس، پاڵکەوتووم و

هەر لە ماڵم.

مەگەر دەگمەن هەوای دەرێ هەڵمژم و

مەگەر ڕێکەوت قژی کوڕێکی سەرجادە ببینم و

یاخود بۆنی خۆشی نێرێ

بێتە لووتم.

بێزار بێزار هەر لە ماڵێ و

هەر لە ماڵێ!

پێرێ خۆشترین ڕۆژم بوو

ئێوارە بوو چووینە دەرێ بۆ ئاهەنگێ

بۆ کۆنسێرتی "کامکار"ەکان.

کە دانیشتین وەختێ گۆرانیی هەڵفری.

مۆسیقا کەوتە لەنجەولار.

ئیتر منیش لای خۆمەوە

لەگەڵیاندا کەوتمە سەماو

لە خۆشیاندا گەرم بووم و

خەریکبوو خۆم بترازێنم و

لەو گوێچکانە بێمە خوارێ و

ڕاکەم هەتاکو سەر شانۆ

بەڵام ئیتر خانمەکەم

توند گرتمی و داینامەوەو

وتی نابێ!

هەتا کۆنسێرتیش تەواو بوو

من هەر دڵم

لای ئەو کوڕە "کەمان"ە بوو

کە بە دەنگی عاشقانەی

پڵپڵەی جەستەمی لەرزان!

وەختێ چووینەوە ماڵەوە

هەر ئەو شەوە لەناو قوتوە شینەکەمدا

من لە خەوما

دەستم لە ملی کەمانچەی

ئازیزدا بوو تا بەیانیی!

\*\*\*

ئەم کاتەت باش!

من ناوم "گابەرد"ە

لەسەر ئەم بەرزاییە ئەژیم

چاوم لە هەموو شتێکە!

ئەمەوێ بەر لەوەی بەر بارووت و جادە بکەوم و

نەهێنیەکان لەگەڵ خۆمدا وردوخاش کەن.

هەندێ قسە هەیە بیکەم:

جارێکیان هەر لە پاڵ مندا

بۆسەیەکیان بۆ دوو جۆگەی بێ گوناه دانا

جۆگەکان بە دەم گۆرانی وتنەوە ئەهاتن

وەختێ گەیشتنە بەردەمیان کوشتیانن.

تەنها لەبەر ئەوەی سەرچاوەکانیان جیابوون.

تەنها لەبەر ئەوەی ئاوەڕۆیان لەوان نەبوو.

من بۆ خۆم تا دوو ڕۆژ لە باتی ئاو

خوێناوم ئەخواردەوە!

ڕۆژێکی تر تاقمێ هاتن و هەر لە پاڵ مندا

تفەنگەکانیان خستە سەرپێ و لوولەکانیان

کردە خوارێ و ئەو سنەوبەرانەیان کوشت

کە هەموو بەیانییەک

سروودێکی سووریان

بە دەم سەمایەکی سوورەوە

بۆ باڵندە هەژارەکان ئەخوێند

ئەو سروودەی کە لە سروودە

باوەکەی ئەوان نەئەچوو.

ئەو سروودەی لە پێناسەی ئەوانی هەڵنەگرتبوو.

بەڵام ئەوەی هەرگیز بیرم ناچێتەوە.

ئەو ژنە بوو کە بە ناوی خواو پێغەمبەرو

شەرەفەوە چەند بەردێکی دراوسێی منیان

لێبەست و هاویشتیانە گۆمێکەوە!

\*\*\*

ئەی نیشتمانی تازە پیاکەوتوو!

لە ئیستەدا تۆ ئەگەر لەبەر سەرقاڵیی

بە بۆنکردنی نەوتەوە، سەر نەپەرژان،

بە هۆی گەمەی سێ ڕیزکێنی دیموکراسی و

سەر نەخورانت بە هۆی کورسی وەزارەت و

بە سەفەری هەندەران و خەلیجەوە...

بیرت نەبێ!

منێ لە چرای بێ نەوت بێکارتر

باش لە بیرمە!

ئێوارە بوو لە قەراغ شار

بە ڕێکەوت تووشی یەکتر بووین.

تۆ هێشتا هەر کڵاوەکەی

ڕاپەڕینت لەسەردا بوو!

هێشتا بۆنی یەکەم شەفەقی بەیانیی

ئەمنە سوورەکەت لێئەهات!

جارێ نەبووبووی بە تاوس

ڕەنگی پۆلیس و چاوەشت نەگرتبوو!

هێشتا جلی چاڵەنەوتت نەپۆشیبوو!

فێری گەمەی ڕۆڵێت و پۆکەر نەبووبوویت!

هێشتا تۆ هەر خەیاڵەکانت باخچە بوون

بۆ گوڵی خەم و هەژاریی.

تۆ ئەوساکە ژنی دووەم و سێهەم و

چوارەمیشت نەهێنابوو.

هێشتا نەبووبوویت بە والی

ئەو کاتە بوو: وتم گیانە:

تۆ کە لای خۆت وات داناوە

نیشتمانی هەموو دارێکی قوربانیت.

نیشتمانی هەموو ئاوێکی قوربانیت.

نیشتمانی هەموو گەڵایەکی سووری ئەم مێژووەیت؟.

بەڵام ئاخر تەماشاکە لە ئیستەوە

تۆ هەر لە مەل و باڵندەی باخەکانی

کۆشکی خۆتمان بۆ ئەهێنی لە جیاتی ئێمە

بخوێنێ. \_\_\_\_\_\_\_\_\_\_تۆ هەر گۆڕی چرای کوڕت و

گۆڕی گوارەی ژنەکەت و

گۆڕی عەینەکی براکەت هەڵئەبەستی

کەچی مەزاری هەزاران باڕەکەوو ئاسکەکێوی و

شینە شاهۆ لەبەر ئەوەی ناچنەوە سەر

شەجەرەکەی چواردەوری تۆ، ناوەکانیان

لەم ساتەوە، ئەدرەسیان و پێناسەیان،

)با( بردوونی بۆ بۆشایی بیرچوونەوەو

دەنگیان پڕبووە لە خۆڵ و شوێنەواری

هیچ زامێکیان لە ئیستەوە دیار نەماوە!

شمشاڵی عاشقێ ئەیوت:

ئەی نیشتمانی بێ گوێچکەم!

تۆ ئەتەوێ هەر چۆنێک بێ و

هەرچیەک بیت

خۆشم بوێی؟!

بە فر بی یان قوڕو لیتەو

هەتاو بی یان تەم و مژو

تەپ و تۆز بی و یاخود فەزایەکی بێگەرد

هەر وەکو یەک تەماشات کەم؟!

هەر چۆنی بی... خۆشم بوێی؟!

ببی بە ئەسپی قاچاخجی و باری تلیاک و

هێروین بێنی و بەری... خۆشم بوێی؟!

ببی بە چەکمەی چەرمینی ژەنەراڵێکی دراوسێ

یاخود ببی بە مێزەری فەتوایەکی ڕق و تۆڵە

من هەر ئەبێ خۆشم بوێی؟

تۆ ئەتەوێ هەر چیت کردو

هەر چیت وت و هەرچیشت ویست

لەبەر ئەوەی تۆ نیشتمانی تاقانەی

من بیانخەمە سەرچاوم؟!

یەعنی ئەگەر بەیانییەک هەستای لە خەو

داوای خوێنی چیرۆکێکی تازەمت کرد

تا خوتبەیەکی نەخۆشت بیکاتە جەستەی خۆیەوە

بڵێم باشەو من بتدەمێ و خۆشم بوێی؟!

یاخود ئەگەر ئێوارەیەک

لەسەر خوانێ بۆ سەخاوەت

بێ بەسەرتاو بۆ یادگار

چاوێکم بدەیتە دەستی

پادشایەکی یەک چاوی

میوانی خۆت

بڵێم باشەو خۆشم بوێی؟!

من ناتوانم هەر چۆنێ بی خۆشم بوێی؟!

ببی بە دەردو نەخۆشی بۆ قەڵەم و

ببی بە کوللەو بە ئافات بۆ سەمەل و

بۆ کتێب و بۆ ڕۆژنامەو خۆشم بوێی؟!

ببی بە دڕکی تەلبەندو

بە ساحرێکی چاوبەست و

بە لیبووکێکی سەر شانۆو

خەوی موگناتیسیم لێ بخەیت و

تەنهاو تەنها لەبەر ئەوەی نیشتمانی

خۆشم بوێی؟!

\*\*\*

شەوی ڕابردوو نەنووستم

ئەوەندە نانی شەل و کوێری ئەم وڵاتە یەخەی

گرتووم.

شەوی ڕابوردوو نەنووستم

ئەوەندە سکاڵای: گەڵای غەدرلێکرو.

پۆلە چۆلەکەی برسی، پۆلە شەپۆلی تینوو،

پۆلە گوڵی چاو بە فرمێسک. ڕەوە ئەسپی ماندوو،

هاواریان لێکردووم.

"ئەو وەختەی نیشتمان گوێ لە دارستانە

غەدر لێکراوەکان ناگرێ، ئیتر دارو بەرد بیر

لە حاشاکردن ئەکەنەوە. ئەو وەختەی نیشتمان

چاوی خۆی لە ئاست ئەو هەموو لاشەی غەدرە

ئەنووقێنێ، ئازارەکان

بیر لە بەهارێکی سوور ئەکەنەوە. ئەو

وەختەی نیشتمان چاو لە دزەکان ئەپۆشێ. دزەکان

بیر لە دزینی خودی نیشتمان خۆی ئەکەنەوە!"

من ناوم قەڵەمەو لە باخەڵێکی ئەمیندام.

ئێمە هەزاران هەزارین و هەموویشمان ناومان

قەڵەمە.

بۆ ئەوەی لە یەکتر جیامان کەیتەوە. ئەبێ

یەکە یەکە تەماشای چاوی وشەکانمان و دڵی

وشەکانمان و ڕەنگی وشەکانمان بکەیت و لەمانەیش

گرنگتر تەماشای هەنگاوەکانمان بکەیت.

هەموومان ناومان قەڵەمەو بەڵام هەریەکەو

لە باخەڵێکدایە.

قەڵەم هەیە لە باخەڵی ساماندایە.

قەڵەم هەیە باران پێی ئەنووسێ.

قەڵەم هەیە وا لە پەنجەکانی گوڵەبەڕۆژەدا.

قەڵەم هەیە بە دەستی تۆڵەوە.

قەڵەم هەیە لە خێڵی خوێنە.

یان لە هۆزی شمشێر.

قەڵەم هەیە سەری پڕە لە بەفر.

قەڵەم هەیە دڵی پڕە لە پەپوولە.

قەڵەم هەیە گیانی پڕە لە دڕکەزی.

قەڵەم هەیەو هەیەو

هەموویشیان ناویان قەڵەمە!

ئەم نیشتمانە قەڵەمێکی هەیە چەند نووکێکی

ڕەنگاڵەی پێوەیە... بە ڕەش ئەنووسێ ئازادی مێ و

بە سووری نێر ئەیکوژێنێتەوە. بە مۆر ئەنووسێ

یەکسانی و بە شینی خێڵ ئەیکوژێنێتەوە. بە سەوز

ئەنووسێ دادپەروەری و بە قاوەیی حیزب

ئەیکوژێنێتەوە.

ئەم نیشتمانە ئەگەر زانی بەڵێنێکی داوەو بەڵام

بەڵێن

بۆی بووە بە لەمپەر ئەوسا ئیتر ڕۆژو مانگ و ساڵ

ئەگۆڕێ و

بێباک... بێباک ناوەکەی خۆی چز ئەکات و

ئیمزاکەی خۆی ئەسڕێتەوە!

\*\*\*

ئەم نیشتمانە پیرە ئەوەتەی هەیە

ددانی بە یەک گوناهی خۆیدا نەناوە.

قەت نەیوتووە:

یەک جۆگەی لێڵم هەبووە یان ئاوێنەیەکی درۆزن.

یەک گوڵی سیسم هەبووە یان بۆنێکی ناخۆش.

یەک ئەسپی نەخۆشم ڕاگرتووە یان جارێ گلاوم.

یاخود ئەو بەڵێنەم کوێر بوو.

ئەو مێژووەم شەل و گێڕ بوو.

نا... نا ئەم نیشتمانە پیرە

ڕۆژێ لە ڕۆژان نەخوارو خێچ ڕۆیشتووەو

نە سەرسمێکی داوەو

نە قسەیەکی پیس و پۆخڵی کردووە!

نا... نا... نا

ئەو بەردەوام خودا بووە!

\*\*\*

ئەم نیشتمانە باوکێکی ئێجگار گەوجە

گەر پانتۆڵێ بۆ کوڕەکەی خۆی بکڕێ

ئەبێ لە ڕۆژنامەدا بینوسێ و

لە تێ ڤیشدا پانتۆڵەکە نیشانبدرێ!

لە ڕادیۆدا باسی بکرێ و

لە دواییشدا بکرێ بە ڕیکلام و کتێب!

گەر کراسێ بۆ کچەکەی خۆیشی بکات

ئەبێ کراسی ژنانی ئەم دنیایە پێی بزانن و

باخچەی گشتی بەهەردوو دەست هەڵیبڕێ و

لەسەر ئەم جادەی سەهۆڵەیش هەڵبواسرێ!

ئەم باوکە چەنەبازەی من

ڕۆژی دەیان جار پێم ئەڵێ:

چەترێکم بۆ شیعرەکانت دروستکردووە

بۆ ئەوەی لە هاویندا سێبەریان بۆ بکات و

لە زستانیشدا تەڕنەبن.

جادەیەکم بۆ چیرۆکەکانت قیرتاو کردووە

بۆ ئەوەی ئیتر قاچیان لە چاڵ و چۆڵی

هەڵنەنووتێ. نەخۆشخانەیەکم بۆ وشەکانت

کردۆتەوە بۆ ئەوەی ئەگەر نەخۆش کەوتن

بە پەلە چارەسەر بکرێن. هەروەها چەندین

مزگەوتی تازەیشم بۆ دروستکردووی تا لە خوا

دوورنەکەویتەوە گەورەترینیان ئەو مزگەوتەیە

کە لووتی چۆتە ناو هۆڵی هونەرەوەو

ڕۆژی پێنج جار بەسەر مۆسیقاو گۆرانی و

شیعردا ئەپژمێ و لووتیشی بە پەردەی شانۆکە

ئەسڕێ!

ئەی باوکە گەوجەکەم!

تۆ تاقە باوکی کە منەت بەسەر کوڕو

بەسەر کچت و بەسەر شەقام و بەسەر درەخت و

بەسەر گردی زیندووان و شەهیدان و

بەسەر باخچەو بەسەر بولبول و پارکەکانی

خۆتدا بکەیت!

\*\*\*

"دیمەنێکی شانۆیی: شوێن: سەرجادەی سەهۆڵەکە.

کات: سەرلەبەیانی. دوو درەختی سەر شۆستەکە بە

تەنیشت

یەکەوە. لەولایشەوە پیاوێکی کەتەی چەکدار.

دوورتریش

کۆمەڵێ گەنج ڕاوەستاون".

یەکەم درەخت ڕووئەکاتە دووەم درەخت:

تۆ ئەو وێنەکێشەت ئەناسی؟!

دووەم درەخت: ئەی چۆن! کەم ڕۆژ هەبووە، ئەگەر

ئاوو

هەوا خۆش بووبێ، سەرلەئێواران، نەهاتبێتە

لامەوەو

دەستێکیشی نەخستبێتە سەرشانم!

یەکەم درەخت: ئەی ئەزانی ئەمڕۆ چییە؟!

دووەم درەخت: ئەمڕۆ ساڵیادی کۆچی سووری ئەوە!

یەکەم: لە مامزێکی سپی ڕۆح سووک ئەچوو!

دووەم: بەڵام خۆی سەوز بوو.

\*\*\*

یەکەم: ئەزانی لە بەردەمی مندا کەوت... ئەی تۆ

ئاگات لێنەبوو؟!

دووەم: من چاوم لێنەبوو. لەو کاتەدا نیشتمان

دروشمێکی

پیا هەڵئەواسیم!

یەکەم: ئەی وێنەکانیت دیبوو؟!

دووەم: هەندێکیان. چەند جارێک لە بەرچاوی من

تابلۆکانی نیشانی هاوڕێکانی ئەدا... ئەمە

بەرلەوەی

لە دواییدا لە مۆزەخانەکەی ئەوبەرەوە

پێشانگایان

بۆ بکاتەوە!

یەکەم: جاربەجار وێنەی ئێمەیشی ئەکێشا.

دووەم: بەڵام وەکو وێنەکێشە کۆنەکان نا. ئەو

وێنەی

ڕۆحمانی ئەکێشا نەک ڕواڵەتمان.

یەکەم: ڕاستە. ڕۆژێک نیشتمان لای منەوە

ڕاوەستابوو،

ئەیوت: من لەو وێنانە تێناگەم.

دووەم: ئینجا ئەو لە چی ئەگات!

یەکەم: وا خۆیشی بەرەو ئێرە هات )نیشتمان لە

شێوەی پیاوە

کەتەو چەکدارەکەدا دێتە لایانەوە ئەوەستێ(

نیشتمان: ئەوە چییە وا سەرتان ناوە بە سەری

یەکەوە؟!

یەکەم: باسی ئە وێنەکێشە ئەکەین کە لە

ڕووداوێکی شوومی

ئوتومبیلدا لێرەدا کەوت بە دەمدا

نیشتمان: ئا... ئا... شتێکی وام لە بیرە!

دووەم: ئەتناسی؟

نیشتمان: ئەی چۆن... ئەی چۆن... سەردار سەوز

ناڵێن؟!

یەکەم: )پێئەکەنێ( دەفەرموو! سەرداری چی؟!

سەروەت... سەروەت

نیشتمان: ئا... ئا... ببوورن... بە ڕاستی

ئەوەندە سەرم

قاڵە خەریکم ناوی خۆیشم بیرئەچێتەوە.

دووەم: ئەی وێنەکانیت دیبوون؟! بە لاتەوە چۆن

بوون؟!

نیشتمان: بە ڕاستی زۆر کەم. بەڵام من تێیان

نەئەگەیشتم.

)بە پێکەنینەوە( جارێکیان وێنەی پیاوێکی

نیشاندام سێ

دەم و چاوی هەبوو... ئاخر مرۆڤ چۆن سێ دەم و چاوی

هەیە؟! ها... وا نییە؟!

دووەم: بۆ نا؟! ئێمە ڕۆژانە تۆ ئەبینین لە سێ

چوار

دەم و چاو زیاتریشت هەیە!

یەکەم: ئەمە ڕاستە. من ئەو ڕۆژە لە کردنەوەی

بازاڕێکی گەورەدا تۆم بینی چوار دەم و چاوت

هەبوو

دەم و چاوێکی کوردی و یەکێکی تورکی و یەکێکی

فارسی و یەکێکی

عەرەبی.

نیشتمان: شتی وا نییە. ئەوە هەر چاوی ئێوە وام

ئەبینێ!

دووەم: ئەو ڕۆژە هەر لێرەدا بوو باسی

بەڵێندەرێکی

دەوڵەمەندی ئەم شارە کرا... تۆ ناوی خۆی و باوو

باپیری و ڕەچەڵەکیت هەر هەمووی ئەزانی و لە بەرت

بوون.

تەنانەت ناوی دایکی و نەنکی نەنکیشی... کەچی...

یەکەم: )بۆی تەواو ئەکات( کەچی ناوی شەقامێکی

گەورەی ناو دنیای هونەری ئەم شارە نازانی؟!

نیشتمان: )ئەشڵەژێ( سەرقاڵیی... سەرقاڵیی...

ببوورن

ببوورن... من ئەبێ بڕۆم... چونکە تۆزێکی تر

پێویستە بەردی

بناغەی "کۆمپانیای ئازادی" دابنێم! )ئەڕوات(

دووەم: توخوا ئەمە نیشتمانە؟! یان موقاویل؟!

یەکەم: باشتر با بڕوات!

دووەم: ئای کە ڕۆژێکی غەمگینە... ڕۆژێکی ڕەنگ

خۆڵەمێشیی...

یەکەم: چ زیانێکی گەورە بوو؟! بۆ ئەم شەقامەو

بۆ ئێمەو بۆ هونەرو بۆ جوانی و بۆ هەموو دنیایش!

دووەم: ئەی ئێمە ئەمڕۆ چی بکەین؟!

یەکەم: سەرلەئێوارەو هەر لێرەدا... ساڵیادێکی

گەورەی

بۆ ئەگێڕین... ئەو گەنجانەیش هەر هەموویان...

لەگەڵمانن...

دووەم: من بە نیازم پەخشانێکی بە

گەڵاوەریوەکانم بۆ بنووسم!

یەکەم: من شیعرێکم بۆ نووسیوە. درێژ نییە...

ئەگەر

بێزارت نەکەم هەر ئێستا حەزئەکەم بۆت

بخوێنمەوە!

دووەم: بە گوێچکەی دڵی هەموو گەڵاو پژوپۆیەکم

گوێت

لێ ئەگرم

یەکەم: "شیعرەکە ئەخوێنێتەوە. گەنجەکانیش دێنە

لایەوەو ئەوانیش گوێ ئەگرن"

\*\*\*

من نیشتمانەکەم گێلە

لە خوێن ساردی و بیرچوونەوەو

بێباکیدا

لە هیچ نیشتمانێکی تر ناچێ

بۆیە منیش بڕیارم دا

وەکو کراسێکی کۆن و

چاویلکەیەکی شکاوو

نامەیەکی بزرکراو

ئەوم لەبیر بچێتەوە!

لەسەر جادەی سەهۆڵەکە ڕاوەستاوم.

یەکەم جارە ناوەکەم و خۆم و ڕوخسارم و جادەکە

لەیەک بچن. چەند ڕۆژێکە،

وەکو ئەوەی چەند ساڵێ بێ، کچێک هاتۆتە ڕۆحمەوە،

بە یەکەوە لەتەک خەونێکی شینباوو بارانێکی

تازەو شەماڵێکی نارنجیدا هاتوونەتە ناو

ڕۆحمەوە. کچێک هاتۆتە چاومەوەو لەگەڵ خۆیدا

هەندێ لە چوکڵەی ئەستێرەو هەندێ لە پرژەی

گۆرانی و

هەندێ لە شنەی ئۆخژن و هەدادانی ئاواتێکی مەیلەو

سەوزی

بۆ هێناوم. کچێک هاتۆتە ڕۆحمەوە، نە فریشتەی

خواوەندێکەو نە پەرییەکی ئاسمانەو نە حۆرییەکی

بەهەشتە. کچێکی جوانی سەر ئەرزەو. قەڵبەزەیەو

لەشی پڕە لە مۆسیقاو هەر نۆتەیەو تیا

هەڵئەقوڵێ.

ناسک ناسک. لەم دیوەوە وەختێ کە تەماشای ئەکەیت

لە ناوەوە چرۆی شیعری تیا ئەبینی و لێوانلێوە لە

مانگەشەو، کاتێ ئەڕوا ئەو تریفەی لێئەڕژێ و

ڕۆژێ جلی دارهەنارێ ئەپۆشێت و ڕۆژێکی تر جلی

زەردەی ئێوارانێ و یان پۆشاکی شەپۆلانێ.

\*\*\*

پرچە درێژە ڕەشەکەی ئەڵێی مەراقی دایکمەو

ڕەنگی پێستی لە جۆگەی بەر هەتاو ئەچێ و

دەستەکانی لە دەستی بەفری قەسیدە.

هێندە نابێ کچێک بۆتە نیشتمانم

لە جێی ڕووبار

من لە کەنار لەشی ئەودا دائەنیشم

لە جێی قەڵبەزەو تاڤگەیش

ئەچمە بەر کەزیەکانی ئەو.

\*\*\*

پێستی نازداری ڕۆزانا

لە گەواڵەی هەورێ ئەچێ

ڕەنگ برۆنزیی

هەموو جارێ

کە سەرنجم

لە هەوری شان و مل ئەدا

ئیتر بارانی پەخشان و

خەون و ئاواز

بەسەر مندا دائەڕژێ!

\*\*\*

من هێندە نابێ زانیومە

عەشق هەر خودا خۆیەتی

ئەو وەختەی دێتە ناوتەوە

ئەوسا ئیتر تۆی عاشقیش

لە سووتانیا پرشنگێکی!

نووری ئەوی!

\*\*\*

ژیان، دوو چاوی ئەڵوەندی

ڕۆزانایە.

یاخود سروەی سەر دوو باسکی

دەستە نەرم و نۆڵەکانی

لە یەکەمیاندا

تۆ "گەمیەی سەرخۆش"یت و

لە دووەمیاندا تۆ ئەبی

بە ژێی تاری

نێوان سیحری پەنجەکانی!

\*\*\*

من هێندە نابێ زانیومە

وەختێ کە خۆشەویستیی هات

وەختێ کە ئاوێتەت ئەبێ

لە خۆتەوەو نازانی چۆن!

زمانی دار زمانی بەرد

زمانی ئاو

زمانی زەریا فێر ئەبی و

لە دواییشدا

باڵداریت و بۆ خۆت ئەفڕی!

کە عاشق بوویت

نازانی چۆن؟ یان لە کوێوە؟

هێزێک دێتە ناو لەشتەوەو

لە خۆتەوە

بێ دەربەستی و

سواری سەری ترس ئەبیت و

لە ڕێگەی هات و نەهاتدا

بێ پەروایت و

تۆ هەر ڕێگەی نەهات ئەگری!

\*\*\*

ئیستە ڕۆژانە کە بە لای

باخچەی نالی و شیعرەکانیا تێئەپەڕم

لەمسەرەوە ڕۆزانا بۆتە "حەبیبە"و

لەو سەرەوە دەم و لێوی

لەسەر پەلکی شیعرێکی کەسک

پەپوولەیە.

ئەگەر دنیا

لەم عەشقەی من و ڕۆزانای

لەناو دڵی ژن و پیاوی

سەر زەمیندا تۆو کردایە.

دڵنیا بووم

ئیتر ڕق و شەڕو تۆڵەی

تا هەتایە بە خۆیەوە نەبینیایە.

\*\*\*

نیشتمان ڕۆحی منی خستبووە ناو چوارچێوەیەکی

تەنگەبەری

خۆیەوە. بەڵام ئەو کچە هات و ڕۆحی گیرۆدەی بەرەو

مەوداکانی گەردونێ هەڵفڕان. نیشتمان ئافەرۆزی

کردبووم

بەڵام دڵی ئەو کچە داڵدەی دام. نیشتمان بە

تەنها هەر

ڕابوردووی هەبوو وەلێ ئەو کچە هات و لەناو

دەستەکانیدا

داهاتووی بۆ هێنام!

\*\*\*

ئەو کچە ناوی "ڕۆزانا"یە

شیعرێکە هێشتا نەخوێنراوەتەوەو چاپیش نەکراوە.

هێشتا هەر گوڵی پاک نووسە.

لەبەر دەستی خودادایەو ڕۆژ لە دوای ڕۆژ

جوانتری ئەکاو هەژدە جار پیاچۆتەوەو

هەژدە ساڵەو ئەم قەسیدەیە کۆتایی نایە!

\*\*\*

"ئیلوار"ی شاعیری فەرەنسی نیو سەدە پێشتر

کە عاشقی ئازادیی بوو ناوی ئەوی لەسەر

هەموو شتێ نووسی. بەڵام من لە باتی ناوی

"ئازادی" یان "نیشتمان" یان "یەکسانی"

ناوی "ڕۆزانا" ئەنووسم:

\*\*\*

لەسەر جەستەی نیشتمان خۆی ئەنووسم "ڕۆزانا"

لەسەر جەستەی شیعرو ئازادی ئەنووسم ڕۆزانا.

لەسەر باڵەکانی ئاشتی.

لەسەر باسکی )با(.

لەسەر گەردنی شەپۆل.

لەسەر ناوچەوانی درەختەکان.

لەسەر گەڵا، لەسەر سنگی بەفر.

لەسەر شەقامەکان، لەسەر تەلارەکان

لەسەر جامی پێشەوەی هەموو ئوتومبیلەکان

لەسەر دیواری کۆڵانە برسیەکان.

لەسەر دەرگای ماڵان و

لەسەر شان و ملی هەموو کەژەکان.

ئەنووسم ڕۆزانا!

وێنەکەی ئەکەمە ملی نیشتمان

ئەیدەمە دەست ڕووبارو

ئەیدەم بە دەم باوە.

وێنەکەی بە چارۆگەی کەشتیەکاندا هەڵئەواسم.

بە پەنجەرەی ترینەکاندا.

بە باڵی فڕۆکەکاندا.

ناوی ڕۆزانا لەسەر هەموو ئەو شتانەیش ئەنووسم

کە ئیلوار بە خەیاڵیا نەهاتبوو ناوی

"ئازادی"یان

لەسەر بنووسێ:

لەسەر باڵی پەپوولە. لەسەر پلەی پەیژە. لەسەر

پۆپنەی

کەڵەشێرەکان. لەسەر یاڵی ئەسپ. لەسەر دیوانەکەی

ئیلوار خۆی. لەسەر کڵاوی کڵاوکوڕە. لەسەر داری

گۆڵی هەموو یاریگاکان. لەسەر شووشەی هەموو

بادەیەک.

لەسەر بەرماڵەکەی دایکم. لەسەر هیلالی

منارەکان.

لەسەر زەنگی کڵێسا. لەسەر هەموو ڕیکلامەکان.

لەسەر

هەموو کەناڵەکان و لەناو هەموو ماڵپەڕەکاندا،

لەسەر

ئەو مانگی دەستکردانەی ئەچنە فەزاوە. لەسەر

هەموو

پاکەتە جگەرەیەک. لەسەر باڵۆنەکان. لەسەر هەموو

تی شێرتەکان. لەسەر هەموو جامخانەی کۆگاکان. لە

ئاسمانی

هەموو مەیدانە گەورەکاندا. لەسەر سنگی

پەیکەرەکان. لەسەر

دیواری هەموو تونیل بانەکان. لەسەر کەناری

زەریا.

لەسەر ڕەوەزی کێوەکان. لەسەر پەلکەگیای

دەشتەکان.

لەسەر گڵۆپی هەموو ترافیکەکان. لەسەر تابلۆی

هەموو ئوتێلەکان.

لەسەر پاپۆڕە گەورەکان. لەسەر سنگی

ئاسکەکان. لەسەر ناوچەوانی هەموو پردەکان.

لەسەر بەفری قوتبەکان. لەسەر

خەتی ئیستوا. لەسەر بەرگی هەموو ڕۆمانە

جوانەکان. لەسەر سکەی هەموو شەمەندەفەرەکان

لەسەر... لەسەر... لەسەر... ناوی ڕۆزانا

ئەنووسم و

ئەنووسم و ئەنووسم!

ڕۆزانا بۆ من دنیایەو

وا ئەزانم هەموو ڕۆژێ

لە ناو چاوەکانی ئەودا

شارێکی تازە ئەبینم و

هەموو ڕۆژێ، بە سەفەرێ

ئەچمە دەرێ!

\*\*\*

من ئێستا ڕۆزانا نیشتمانمە

من ئیستا لەم نیشتمانە تازەیەدا

بووم بە کەمانچەیەکی کامەران و

شەپۆل لێئەدەم

درەخت ئەژەنم!

\*\*\*

ئەم کاتەتان باش!

منم "ڕۆزانا"

تەمەنم نۆزدە گوڵەباخی وەڕسەو

نۆزدە پرسیاری شپرزەو

نۆزدە مامزی یاخیی.

من هاووڵاتی "خەم لاند"م

خەم لاند لە "کیشوەری زوڵم"دایەو

ئەکەوێتە باشووری خۆرئاوای "هەژاری"یەوە

پایتەختەکەی ناوی "تەمتوومان"ەو

لە چوارلاوە ڕەشەبا دەوری داوە.

من لە گەڕەکی پاییزدا لەدایک بووم

تەنیایی مەڵاشوومی هەڵداوەتەوە.

قوماتەکەم گەڵای وەریو بووە.

باوکم ناوی "بریندار"ەو

دایکیشم ناوی "خەزان"ە

لەگەڵ ڕاپەڕین"ی چاو سەوزدا

هەردووکمان لە ڕۆژێکدا چاومان هەڵهێناوە.

ئەو شیری دایکی منی خواردووەو

منیش شیری دایکی ئەو.

من زۆر دەمێکە باوکم چۆتە لای گڵ

نیشتمانی پیرۆز بە دەستە پیرۆزەکانی خۆی

بەر لە دە ساڵ

لە بەیانییەکی تەماویداو

لە پێچی مێژوویەکی شوومدا

ئەو کاتەی وڵات بووبوو

بە دەستاڕێکی گەورە گەورەو

براکانیش یەکترییان پێ ئەهاڕی!

لەو دەمەدا سێ فیشەکی گڕداریان لەسەریا چاند.

من لەگەڵ نان و ئاوی

کوژراودا گەورە بووم.

ئەوەندەیش نابێ

لە هۆڵێکی کتێبخانەی گشتی

بە هۆی دێڕێ شیعری "گۆران"ەوە

لەگەڵ "کامەران"دا یەکمان بینی

ئەو کوڕە باریکەلە قژ تەنکەی

لەسەر لێواری خۆکوشتن ڕاوەستابوو

لەو ساتەدا

یەکمان ناسی

هەر زوو ئێمە

وەک دوو دڵۆپ فرمێسک و

دوو وشەی غەمگین و

دوو گوڵە گەنمی تینوو...

دوو دەست لە کەلەپچەیەکدا...

دوو سێو لە سەبەتەیەکدا...

دوو ئاوێنە لە ڕێگەیەکدا

دوو ڕەنگی بێزار لە ڕەنگدانێکدا

یەکمان ناسی

کتێب تەوقەی لەگەڵ یەکتردا پێکردین و

کتێب خستینیە تەنیشت یەکەوەو

کتێب ئاڵ و گۆڕی مەراقی پێکردین و

کتێب ڕیزێ خەون و ڕیزێ پرسیاری

نەکراوی پێ نووسین و

ئیتر چووینە ناو قوڵایی یەکترەوە.

ئیستا ئێمە دەستمان لەم نیشتمانە پیرە بەرداوە.

ئیستا ئێمە

خۆشەویستیمان کردووە بە نیشتمان

بۆ خەونەکانی هەردووکمان!

\*\*\*

بەیانیتان باش!

من ناوم کتێبە

هەزاران هەزار دەم و چاوو هەزاران هەزار

وڵات و دڵ و دەروونم هەیە.

جاری وا هەیە پڕم لە خۆشەویستی، لە لێبوردن،

لە بەزەیی، لە عەقڵی ڕووناک، لە ئازادیی

جاری وایش هەیە پڕم لە ڕق و لە بوغزو

لە تۆڵەو تاریکیی...

گەلێ جار بە دەنگێکی گڕ ئەدوێم و

گەلێ جاریش بە دەنگێکی ناسک

جارێ مێم و جارێ نێرو

زمانم سەدان زمانەو

پێناسەیشم لە هەزار ڕەنگ.

من سەرینم پەنجەکانی هەردوو دەستەو

وشەو دێڕو لاپەڕەیشم عاشقی چاو.

ئەو وەختەی منت بە دڵ بێ

ئەبمە جوانترین هاوڕێت.

لەوانەیە ئاگری شەڕم خۆشکردبێ و

لەوانەیشە بووبم بە ئاسمانی ئاشتی...

من لە قوڕەوە کتێبم

هێندەی "گلگامش"یش کۆنم...

من نەبوومایە ژیان کوێر ئەبوو

سبەی نەئەبوو... مێژوو ون ئەبوو

جاری وا هەیە ئەستوور ئەستوورم و

جار وایش هەیە باریک باریک.

ئەمڕۆ کۆترێک هات بۆ لام

دەنووک بە خەندەو چاو ڕووناک

وتی: وەرە، کتێبخانەیەک خۆشەویست

کتێبخانەیەک بەخشندە بانگت ئەکات.

خاوەنی ئەم مەکتەبەیە: هەتاوێکی خوێندەوارە

نە خورافات ئاسمانێتی و نە مقەستیش سانسۆرێتی

بەڵام پاسەوانێکی عاشقی وەک تۆی ئەوێ

تا کۆترەکان و وشەکان و وێنەکان نەدزرێن.

\*\*\*

من ئیستاکە دە ڕۆژ زیاترە وام لەناو مەملەکەتی

ئەم هەتاوە بەرینەدا، عەشقی ڕۆزانام تێکەڵی

ئەم دەغڵ و دانی کتێبانە کردووە. من هەست ئەکەم

لەم شوێنەدا هەموو ڕۆژێ: ڕووبارێکی تازە.

باخچەیەکی

تازەو فڕینێکی تازە فێر ئەبم. من هەست ئەکەم

هەموو

ڕۆژێ تارماییەکی مێژووی کۆن، خێوو دێوو درنجێکی

درۆی دیرۆک بەجێدێڵم. هەموو ڕۆژێ تیشکێک

لە ئایندەدا ئەچێنم و ئەسپی خۆرێک ڕام ئەکەم و

ئەیکەم بە مزگێنی ڕێگا! هەموو شەوێکیش شیعرێکی

جوانکیلەی

وەکو ڕۆزانا لەسەر ئەم جەستە ماندووە

هەڵئەکەنم!

\*\*\*

"هەندێ لەو شیعرە وردو بچووکانەی کە لە شەوانی

پاسەوانیداو لە عەمباری کتێبەکانداو لەو

دە شەوەدا نووسیمن!"

یەکەم شەو

زەوییەک بووم

سخار... سخار

ڕەش و بەدبەخت

وام دانابوو لە دواییدا

یان کوندەپەپوو بمکڕێ

یان گۆڕستان!

وەلێ ڕۆژێ عەشقی کیژۆڵەیەک هات و

ڕەشی کردەوە بە سپی و

کچیش خۆی کرد بە ڕێژنەو

گوڵی باران!

\*\*\*

دووەم شەو

کە بانگت کرد شیعر نایەت

با سەد دەرگایش لەبەردەمیا بکەیتەوە

ئەو وەختێ دێ بانگ نەکراوەو

چی دەرگایشە داخراوەو

بەسەر حەساردا بازئەداو

لە درزێکی باریکەوە

دێتە ژوورێ!

\*\*\*

سێیەم شەو

هەزار ماچی نیشتمانەکەی خۆم کردو

ئەو یەک ماچی نەکردمەوە.

بە زۆر نییە

خۆشەویستیی ئاڵا نییە دروستی کەم

یان تابلۆیەک بیکڕمەوە.

\*\*\*

چوارەم شەو

ئەو وەختەی کە بووی بە عاشق

عەشق ئەتکا بە شمشاڵ و

ئەتنێ بە لێوی خۆیەوە

ئەوسا ئیتر تۆ دڵۆپی حەسرەتیت و

لە بەردەمی ماشقەدا

وردە وردە ئەتوێیتەوە!

\*\*\*

بە بێ ئەوەی پێبزانێ

عاشق سەری خۆی داوەتە

دەست نادیارێ

جارێک ئەبێ بە گەواڵەی

شێت و وێتی کەنار زەریاو

جارێکی دی

بە باگژەی نیوەشەوی

جادەی شارێ!

من ئەوەندە بەسەر عەشقی

ڕۆزانادا نوشتامەوە

ئەوەندە سەیری چاویم کرد

تا تەنیاییم بووە بە هەڵم و

هەڵم بە گۆمی ئیلهامی و

لە دواییشدا

بە ئێجگاری

خۆم و شیعرم تیا تواینەوە!

\*\*\*

پێنجەم شەو

شەوانی تر بە دەم درۆی

سەوزو سوورو

بەڵێنی ترش و شیرینی

ئەو نیشتمانەی خۆمەوە

نیگاکانم ئەچوونە خەو.

کە ئەنووستم خەوەکانم لەناو خەودا

ئەهاتنە دی.

بەڵام وەختێ کە بەیانیان هەڵئەسام و

چاوەکانم ئەکردەوە

جگە لە تراویلکەیەک

ئیتر من هیچم نەئەدی!

\*\*\*

شەشەم شەو

ئەمشەو لەناو عەشقی ڕۆزانادا گریام

جیاوازیی فرمێسکی خۆشی و

فرمێسکەکانی دڵ تەنگیش هەر ئەوەیە

لەگەڵ فرمێسکی یەکەمدا

پەڕەی گوڵ دێنە خوارەوەو

لەگەڵ فرمێسکی دووەمدا

وردە پشکۆ!

\*\*\*

حەوتەم شەو

کوا ڕۆزانا؟!

لەم عەمبارە گەورەیەدا

هەموو هەواڵی ئەپرسن

قەڵەم، کاغەز، وێنەکان و

کتێبی سەر ڕەفەی دیوار

تەنها چەند کتێبێ نەبێ

چارەی ڕۆزانایان ناوێ

لەبەر ئەوەی بێ حیجابە!

\*\*\*

هەشتەم شەو

یەک دڵۆپ عەشقی ڕۆزانا، گۆمێک بۆ من دروست

ئەکاو

منیش بۆ خۆم بەلەمێکی چارۆگەداری خەیاڵی ئەخەمە

ناو

بۆ ئەوەی هەتا ئەوپەڕی تخووبەکانی قەسیدەو

پەخشان

بمبا!

برژانگەکانی ڕۆزانا، ئەبنە پەلکەگیای دەفتەرم و

منیش هەرچی پەپوولەی ناو شیعرەکانە لەو مێرگەدا

یەکە یەکە بەریان ئەدەم!

یەک نینۆکی ئەکەم بە شانۆی ئەم عەشقەو

لەسەر تەختەی بچکۆلانەی ئەو شانۆیە

شانۆنامەی ڕۆمیو جولیت بە گچکەیی نیشان ئەدەم!

یەک تاڵە قژی ڕۆزانا ئەکەم بە پردی سەر ئاوی

خۆشەویستیی و دوا دەقیشم بە ڕێبواری!

هەتاکو نیگا نەگۆڕین

تەماشاکانیش ناگۆڕدرێن.

تا گەواڵەی ناو ئەم سەرە

وەکو خۆی بێ

بارانی تازە نابینین!

\*\*\*

"ئێمە هەردووکمان، من و ڕۆزانا، لەسەر

ڕەوەزی خۆشەویستیی ڕائەوەستین و بەو بەرزەوە

سەرلەنوێ پرشنگەکان لە هێڵەکی سەر ئەدەینەوە.

لە یەکەمین هەنگاوی سەر شەقامی گومانەوە دەست

پێئەکەینەوەو شارایەک پرسیار لەگەڵ خۆماندا

ئەگێڕین.

سەرلەنوێ وشەو دەستەواژەو ناوو ئاوەڵناوەو

زاراوەکان بە هەللاجیەکەی خۆمان شی ئەکەینەوە.

ئەم مێژووە ڕووت ڕووت ئەکەینەوە، لە نووکەوە

بە قسەکانیدا ئەچینەوە. ئێمە سەرلەنوێ لە شاخ

ئەپرسینەوە: کێ ئەڵێ تۆ قارەمانی؟! بە بەفر

ئەڵێین: کێ ئەڵێ تۆ پاکی؟! بە سروودەکان

ئەڵێین:

کێ ئەڵێ ئێوە پیرۆزن؟!"

\*\*\*

"ئەزانین هەردووکمان ئەزانین

ئەم عەشقی ناو زەریای نەهاتە

شەپۆلی یاخییەو سەری خۆی داوەتە

دەست )با(یەک کە مردن لە وژەو گڤەیدا

گەرداوی بە پێوە وەستاوەو

قەدەری بەندەری تەماویش

خوایەکی زۆر تووڕەو بێباکە!

ئەزانین هەردووکمان ئەزانین

ئەم عەشقە، باڵندەی شیعرێکی

کۆچەرو بێکەسەو بە تەنها دوو پرشنگ باڵێتی و

پەڕەی گوڵ چاوێتی و

هێلانەو ماڵیشی گەواڵە هەورێکی

گەڕۆکی غەمناکە!

\*\*\*

ئەزانین هەردووکمان ئەزانین

وەک تۆوی دەم باهۆز سەفەرمان سەفەری

ناو خەونی پەرت پەرتە و هەر ڕۆژەی

لە باوەشی وەرزێکی نادیاردا جەستەمان

کڵوکۆی عەشقێکی سوتماکە!"

دڵم ئیستا لە نیسانی گۆڕاندایەو

هەموو ڕەنگەکان پێکەوە وان لە چاوداو

بینینەکانم شکۆفەی تازەترین

گۆرانییان دەرکردووە!

\*\*\*

لە دەفتەردا

دەستەواژەم بوون بە جۆگەو

چی خەیاڵی کورتەباڵاو بچوکیشمە

لەم مێرگەدا

ئەوا ئیستا هەموو کەوتوونەتە باڵا!

\*\*\*

ڕۆزانا... ڕۆزانا

کەمانچەیەک ویستی لەگەڵ لەنجەولاریا بڕواو

جوانیەکەی ئەو پەردەپۆش کات

بەڵام پێ و پلی ژێکانی لە یەک ئاڵاو

لە حەسرەتدا بە دەمدا کەوت!

ئەگەر خۆشەویستیی نەبوو

با نەونەمام یاخود خونچەو کانیی گەنج و

قەڵبەزەی هەرزەکاریش بی

با لەشیشت ژووری گوڵ و ئینجانە بێ

وەختێ زانیت شەوی تەنیایی و بێزاریت

بەسەردا دێ و تاریک ئەبی!

\*\*\*

نۆیەم شەو

من کە شیعر بۆ سیاسەت ئەنووسم

لەو وەختەدا ئەبم بە گوڵدانە گرژو مۆنەکانی

سەر مێزی کۆبوونەوە.

ئەگەر بۆ خۆمی بنووسم

ئەبم بە جۆگە ئاوێکی ڕاستەقینە.

کە بۆ ئەم نیشتمانەی ئیستای بنووسم

ئەبم بە ڕیزێ ژمارەی دزراو.

بەڵام وەختێ کە بۆ ڕۆزانای بنووسم

ئەبم بە جوانترین شیعری دنیا!

\*\*\*

دەیەم شەو

دوێنێ شەوێ هەندێ کتێب

مێزگردێکیان لەسەر مێزەکەم دروستکرد

سێ کتێب بوون

کتێبێکی زەمانی پێغەمبەرو

کتێبێکی زەمانی "کانت" و

کتێبێکی زەمانی "مارکس"

تەوەری باس

لەسەر دین و عەدالەت بوو

یەکەم کتێب ڕیشنێکی کەڵەگەت بوو

سەعاتەکەی لە بری چەپ

کردبووە دەستی ڕاستیەوە

وەختێ دووا

خوداو پێغەمبەرو هەر چوار خەلیفەکەی خستە سەر

مێز.

هەرچی سورەت و ئایەتە خستیە سەر مێز.

مێزەری والی و ئەمیری خستە سەر مێز.

کڵاوەکەی سەخری جنی خستە سەر مێز.

فێستی قازی و چی مێزەری شەریعەتە

خستیە سەر مێز.

بەڵام ئەوەی کە نەیخستە سەر مێز

سەرە بڕاوەکانی ئاوایی حەمەو

ئەوەی نەیهێنایە سەر مێز

چاوەکانی یەکی شوباتی هەولێرو

دەستی قرتاوی شەنگارو

قاچی پەڕیوی کەرکووک و

لەشی بێ سەری سۆماڵ و

سەری بێ لەشی عێراق و

مانگی جەستەی پارەپارەی

جەزایر بوو!

\*\*\*

لەسەر جادەی سەهۆڵەکە ڕاوەستاوم

تەماشاکانم پڕپڕن لە دواڕۆژو

لە ڕۆزاناو لە مانگەشەو!

هەوا سەوزە. ئەو شاخانە بەرزترو

ئاوێنەی شیعر جوانترو بێگەردترو لەشی منیش

بووە بە دەشتی ئاوازو هاژەی بەستە!

شنەبایەک هاوڕێمەو سەرنجەکانم پەروانەو

ئەچمە دەرێ. ئەم کۆڵانە کۆڵانەکەی ئەوسا نییەو

کۆڵانێکە بۆ پیاسەکانی شمشاڵ و

بۆ ماچەکانی قەڵەم و

بۆ جێژوانی قەسیدە!

نازانم بۆ؟!

بەڵام ئەو وەختەی کە شیعرێ

بۆ یەکەم جار باوەش ئەکات

بە ئاوازێکی تازەداو

گۆنەی تەڕی هەڵئەمژێ

من ڕۆزانام دێتەوە بیر؟!

نازانم بۆ؟!

بەڵام ئەو وەختەی فڕینی

جووتە مەلێ

بۆ یەکەم جار لە ئاسۆیەکی تازەدا

مل هەڵئەسوون لە داوێنی پەڵەهەورێ

من خۆم و ڕۆزاناو عەشقی

هەردووکمانم دێتەوە بیر؟!

من نازانم؟!

"لە شەوی یانزەهەمیشدا خەوم لێنەکەوت، تا ئەم

پەخشانە، بۆ خۆشەویستیی ڕۆزانا، لە باوەشما

نەڕسکاو

باوەشی پیا نەکردم!"

\*\*\*

تۆ ئەزانی خۆشەویستیت، لەم مەملەکەتی پەرچووەدا

بە دەستە ئەفسووناویەکانی، جێگۆڕکێ بە کات و

شوێنم

ئەکات و لەناو یەکتریدا ئەیانتوێنێتەوەو

سەرلەنوێ

جەستەی من تێک ئەداتەوەو ئینجا ئەیخوڵقێنێتەوە.

ساڵم

ئەباتەوە دواوەو گەڵای وەریوم هەڵئەگرێتەوەو

ئەیباتەوە سەرچڵ و سەرلەنوێ ئەویش سەوز

ئەبێتەوەو

نەرم نەرم جارێکی دی ئەشنێتەوە.

تۆ ئەزانی لەم فڕینە تازەیەدا، ئەوەندە

بەرزەفڕم،

ئەوەندە بەرزبوومەتەوە، خەریکم دەنووک بدەم

لە شووشەی پرشنگی ژوورەکەی خودا!

\*\*\*

تۆ ئەزانی لەم زمانی خۆشەویستیەدا.

لەم فەرهەنگە زیوینەدا. نە وشەی "ڕق"ی تیایەو

نە "ئاوابوون" و نە "ماندووبوون" و نە

"وەرین" و نە "کوژانەوە" و نە "پیربوون".

\*\*\*

تۆ ئەزانی خۆشەویستیت... ئەڵێی تەوژمی بە

لرفەلرف و

کەف چڕێنی ڕووباری نوورێکە کە لە دڵی خواوە، لە

چاوەکانی

خواوە، سەرچاوە ئەگرێ و لەو گەلیی نەهێنی و

وزەی غەیبانەوە دێت و بە دەم هاژەهاژێکی

بەزایەڵەوە

سەربەرەو خوار ئەبیتەوەو ئینجا بە لووزەو

ئەڕژێتە ناو

دڵ و چاوی منەوەو منیش ئەوسا چیم بوێ ئەبم

بەوە؟!

درەخت، باڵندە، پرشنگ، باران، کلووی

بەفر یان دەنکە تەرزە؟! چۆنم بوێ ئەبم بەوە. بە

پەپوولە،

پەلکە گیا، شەونم، گەڵا، یان بە گۆرانی و بە

مۆسیقاو

بە قەسیدە؟! چۆنم بوێ ئەبم بەوە؟! ئەو بەیانییە

بووبووم

بە هەنگەزەردەیەکی شپرزەو، بەنێو شەبەنگەکانی

هەتاوو سێبەرو سنگ و بەرۆکی

تەلان و باخەکاندا، ئەگەڕام بۆ ئەوەی خۆشترین

بۆن کۆکەمەوەو

لە دواییدا بیانکەمە ناو شووشەی ڕەنگینی

شیعرێکەوەو شیعرەکەیش

بدەم بەو کچە! ئەو ئێوارەیەیش بووبووم بە

نەورەس زەنگۆڵ

زەنگۆڵ ئاوی زیوینم لێ ئەچۆڕایەوەو باڵەکانم

زەردەی بە ورشەو

پرشەی ئێوارانیان تێدا ئەدرەوشایەوەو دەنگیشم

ئەو ژێی

وردە شەپۆلانەی لەگەڵ خۆیدا هێنابوو بۆ ئاسمان

کە پێڵووی عاشقان

ئاوازژەنی بوون!

تۆ ئەزانی خۆشەویستیت! بوونێکی نوێ و مانایەکی

نوێ و

ڕەنگێکی نوێی بە خۆم و هەموو شتەکان بەخشیوە! نە

ڕۆژەکان.

ڕۆژە، مڕو مۆچەکانی دوێنێن و نە شەوانیش شەوە

نائومێدو

کۆماوە و دەست لەسەر ئەژنۆکانی دوێنێن! من ئیستە

)زمان(

لە دەفتەرما تەیرێکی ماڵییەو هەنگاوەکانم

چۆنیان بوێ ڕێ و

بان و شەقام بەو جۆرە لەگەڵ خۆیاندا ئەبەن و

چاوەکانم چۆنیان

بوێ بەو جۆرە ڕەنگەکان ڕام ئەکەن و دەستەکانیشم

چۆنیان بوێ

هەر بەو جۆرە تیشکەکانی ئایندە ئەگرن! تۆ

ئەزانی خۆشەویستیت!

پەنجەرەیەکە لە پەنجەرەکانی تەماشای خواو

بەسەر دارستانی شیعری مندا ئەڕوانێ!

\*\*\*

تۆ ئەزانی ئەم پەخشانەم بەچی و چۆن نووسیوە؟

بە قەڵەمی تیرێژێکی سەری یەزدان. "با" خەیاڵم

بووەو

ساماڵ کاغەزو، ئەستێرە شووشە مەرەکەبم و،

پەڵەهەورێ مێزەکەم و، گویگریشم دڵۆپەکانی باران!

تۆ ئەزانی؟!

\*\*\*

"پێرێ لە کتێبخانەی گشتی کە "ڕۆزانا"م بینی

بەشێکی زۆری

قسەکانمان سەبارەت بە شیعری تازەو نموونە

جوانەکانیان بوو. ڕۆزانا

وتی: بە ڕاستی من ئەو شیعرانەم بە دڵە کە

ئاهەنگ و ڕیتمێکی

موسیقیان تێدایە... بە تایبەتی شیعری لیریکی...

هەندێ شیعری ڕۆمانسیش

هەن قەت لە بیرم ناچنەوە. نازانم تۆ شاعیری

بەڵام هەوڵت

داوە لەو شیعرە ڕۆمانسیە ئاهەنگدارانە بنووسی؟!

ئیتر دواتر ئەو

پرسیارەی ڕۆزانا بوو بە مەراق لە دڵما... ئەو

ڕۆژە نەهاتمە دەرەوە

خەیاڵ بردمی دوور دوور بردمی... دیارە خەیاڵێ

کە باڵەکانی

خۆشەویستیی ڕۆزانا خۆی بوون. ئیستە شیعرەکەم

تەواو کردووەو خواخوامە

ڕۆزانا ببینم و بۆی بخوێنمەوە... تۆ بڵێی بە دڵی

بێت"

\*\*\*

من ئیستاکە، لە جۆلانەی، تانگۆیەکی سپیدا

دێم و دەچم و، سەرم لەسەر، شانی مانگێ داناوە

لە ئاوڕیا، تاڵەکانی، تریفەی قژ لەسەر ڕووم

پەخشانێکە، دێڕەکانی، بە پەنجەی خوا نوسراوە.

\*\*\*

بە ئەسپایی، دەستی ئەگرم، وەکو دەستی شەماڵ بێ.

کەمەرێکیش، نەرم و نیان، ئەڵێی کەمەری ئاوە.

لەمسەرەوە، وەختێ ئەمبا، نەورەسی سەر شەپۆلیم

لەو سەرەوەیش، کە دێمەوە، قەترەم بەسەر گەڵاوە.

\*\*\*

گەمیەی تانگۆ، هەردووکمانی، لە ئامێزدایەو

ئەڕوا

شەپۆل شەپۆل، تا ئەگاتە، کەناری شانۆی گەورە.

لە سەرەوە، بۆ خوارەوە، ئاوێنەبەند، تیشکی زۆر

بوون بە جۆگەی، هەزار ڕەنگ و، ئەڕژێن بە

سەرماندا.

\*\*\*

پێستی بەفرە، کەچی دەستم، لەسەر پشتی نیوەڕووت

دائەگیرسێ و، گەرم گەرم، وەکو بووبێ بە مۆمدان.

قنج ئەبمەوە، لێوی نزیک، قوتە... بۆ ماچێکی ئاڵ

یەک چرکەی تر، یان نوقم بووم، یان فڕیوم بۆ

ئاسمان.

\*\*\*

بەر گەردنی، ئاوێنەیەو، لەگەڵ مندا ئەسووڕێ

جارێک خۆم و، جارێکی تر، هۆنراوەی تیا ئەبینم.

بەرەو خوارتر، لە درزێکدا، تەماشام عاسی ئەبێ

بەر نابێ تا، دوو سێ پەنجەم، کۆترەکان

هەڵئەفڕێنێ.

\*\*\*

من ئەمشەوم، هێناوەتە، بەربارانی تانگۆوە

بۆیە تەڕە، ڕووناکیم و، وا سەوزیشە مۆسیقا.

ئەجووڵێم و، بە ئاگام و، کەچی لەناو خەویشدا:

بووم بە ئاسۆی، ناو سایەقەو، "گەلاوێژ" لە

باوەشما.

\*\*\*

ئەو باڵایە، باڵای تیشکە؟ یاخود باڵای قەسیدە؟

ئەو قۆڵانە، قۆڵی کچن؟! یاخود قۆڵی گۆرانیی؟.

ئەی من ئەمشەو، ئاگر خۆیم؟، یاخود هەڵمی سەر

ئاگر؟.

فڕین خۆیم؟، عەشق خۆیم؟، یان دڵداری باڵندە؟.

\*\*\*

لە ئیستەدا من و نیشتمان لە یەکتری دابڕاوین

لە یەکتری جوێ بووینەتەوە. وەک دابڕانی

دەربەندێ

لە چیایەک. وەک جیابوونەوەی نێوانی شاخ و داخێ

بە خەرەندی. لە ئیستادا من و نیشتمان تەواو

تەواو

لە یەکتری دابڕاوین. لە ڕۆحەوە دابڕاوین. لە

لەشەوە

دوو کەرت بووین و بە یەکتری ناگەینەوە. بووین بە

دوو

لای پردێکی ناوقەد داڕووخاو. من کەوتوومەتە

ناو دۆڵی بیرچوونەوەی ڕۆژژمێرێکی ئەوەوەو ئەویش

بەو ئاسمانەوە تەکەی دێ و هەر خۆی لەگەڵ خۆیدا

ئەدوێ!

\*\*\*

باخێکی ڕاپەڕین وتی:

ئەو نیشتمانەیان گوزەشت

کە ڕۆژ نەبوو یەکتریمان تیا نەدیایە.

کە ڕۆژ نەبوو من ماچێکم نەکردایە

کە ڕۆژ نەبوو بەیانیان زوو

چەپکێ گوڵم بۆ سەر مێزە بێگەردەکەی نەبردایە.

خونچەیەکی زیقاوڵە ئەویش وتی:

ئەو نیشتمانەیان گوزەشت

وەکو ئەڵێن. ئەگەر ڕۆژێ

کانییەکی خۆی نەدیایە

ئەبوو بە باخی تەم گرتوو

ئەبوو بە دەشتی بێتاقەت.

ئەو نیشتمانەیان گوزەشت

-من نەمدیبوو- وەکو ئەڵێن:

کە هێشتا فێری درۆو دەلەسەو

قاچاغچێتی سەر سنوورەکان نەببوو

فێری بەرتیل وەرگرتن و گۆڕینەوەی

خوێن بە چەک و فێری چنینی دێوجامەی

دیبلۆماسی و سەمای ورچ و مەیمون ئاسای

ناو کۆنگرەکان نەبووبوو.

\*\*\*

من لە وڵاتی بێ وڵاتدا لەدایک بووم

لە دووکەڵدا چاوم پشکووت

لە دەست ڕێژدا گوێچکەکانم کرانەوە

بە دەم زریکەوە پێم گرت

هەرزەکاریم وەک ئاوی ترساو ئەرۆیشت و

وەک گوڵێکی نادڵنیا شەوان ئەنووست.

ئەوەی یەکەمجار بەیانیان ئەیوت: ڕۆژباش

برسێتیی بوو

ئەوەی یەکەم جار شەوانیش ئەیوت شەوباش

ترس و بیم بوو!

\*\*\*

"ئەو ساڵانە لە دەفتەرە بچکۆلەکەی مندا

ژیان بریتی بوو لە )با(یەکی تەپ و تۆزاوی و

لە خەوبینینی خۆڵاوی و لە پەنگ خواردنەوەی

تەنیایی لە یەک ژوورداو. لە دەرەوەیش

لە جەنگی نێوان مەچەک و پەنجەکانی شاخەکاندا

مێژوومان دارەمەیتێکی خوێناوی ئەبەدی بوو.

هەر لەو گەڕەکەی ئێمەدا پەنجەرە پەنجەرەی

ئەکوشت. درەخت درەختی ڕاوئەنا. گەڕەک

ئەبوو بە سیخوڕو هەنگاوی ڕێبواری ئەژمارد.

ڕەنگ ڕاپۆرتی لە ڕەنگ ئەدا. گوڵدانەکان

یەکترییان وێران ئەکرد. من نیشتمانی پیرۆزم

وەها بینی و وەها ناسی. لە دەفتەرە

بچکۆلەکەی مندا. ناوی حزب و دووکەڵ و چەتەو

ڕەنگی مردن و قوربانیی تێکەڵ بووبوون.

لە یەک جوێ نەئەکرانەوە. دوو سێ جاریش

خودا بۆ خۆی کەوتە بەینی ئەو تەورە

دەم تیژانەوەو بەڵام دوایی لەو سەرەوە

ئەویش بە دەستی بەتاڵ و نائومێدی گەڕایەوە.

لەو دەمەدا کە نیشتمان هێشتا جوان بوو.

ئەو بەردەی لەسەر ئازادیی کانیاوێ

دەستی چەپی خۆی دانابوو. ئەمجارەیان کە هاتەوە،

بە دەستی ڕاست دزی لە گۆمەکان ئەکرد.

ئەو دارگوێزە جەنگاوەرەی لەناو دەربەندێکی

تەنگدا،

شوێن مردن کەوت و ملی گرت، کێ نەیبینی

کە وەختێکیش گەڕایەوە لە بەردەمی بانکەکاندا

بە هەزار پەل خۆی بائەداو سەمای ئەکرد! ئەو

پڵنگەی کە یەکەم ڕۆژ خۆیکرد بە ناو مەرگە

سوورەکەی ئێرەدا. لە کراسێکی خەت خەتی ڕەش و سپی

بەری خۆی و لە جووتێ پێڵاوی لاستیک بەولاوەتر،

هیچی نەبوو، ئەوا ئەمڕۆیش پێڵاوی لاستیک

زێڕینەو ئەوا ئیستەیش ڕووبار ئەکڕێ و

شاخ ئەفرۆشێ و ئەیەوێ دەریاچە قووتداو

تەماعی کردۆتە مانگ و داوا ئەکا بۆی دابەزێ!"

\*\*\*

ئەم کاتەت باش!

من ناوم "ڕیشۆڵە"یە

لە دەمێکەوە لەو شاخ و داخانە

تەتەری هەڵۆو بازە نێرەکان و

نامەبەری نێوان شەقامەکانی شارو

کێوەکان بووم. ئەوەندە هاتم و

چووم. هەتا باڵەکانم سواو کەسیرە بووم.

وا ئیستەیش گەڕاومەتەوە شارو

نە هەڵۆی پیرو نە هەڵۆی گەنج و کەس هیچ کەس

منیان هەر لەبیر نەماوە

کەس هیچ کەس

تەماشاکە! چش لە باڵم

بەڵام وا خەریکە ڕسوا ڕسوا

لەم سەقفی ناو گەراجەدا

لە برساندا بۆ خۆم بمرم!

\*\*\*

لەسەر جادەی سەهۆڵەکە ڕاوەستاوم.

ئەو ئەلبوومەی ئەوسا ئێوە دیوتانە. من نەمدیوە.

من ناتوانم باوکێکم خۆشبوێ. تاقە یەک

زەردەخەنەی

بۆ نەگرتبم. بە منداڵیش یەک نوقڵی نەخستبێتە

گیرفانمەوە. یەک جار لەگەڵ خۆیدا نەیگێڕابم.

سواری

چەرک و فەلەقێکی نەکردبم. میزەڵڵانێکی بۆ

نەکڕیبم.

شەو بەر لە نووستن حیکایەتێکی بێ کەڵبەی بۆ

نەکردبم. من

ناتوانم مێژوویەکم خۆشبوێ هەر بۆنی بۆ کڕووزی

پرچ و

جەستەی ژنی لێبێ. ناتوانم ئاوێنەیەکم خۆشبوێ

بچمە بەری کە شەوو ڕۆژ ئەلبوومەکانی خوێن و

تۆڵەم

نیشانبدات. ناتوانم باوکێکم خۆشبوێ لە پێناوی

ڕابوردوودا

بژی و بمرێ. من ناتوانم نا. ناتوانم!

من ئیستا نیشتمانی خۆم دۆزیوەتەوە

نیشتمانی تازەی من کچێکە لە نیشتمانە پیرو

عەبوسەکەی

ئێوە ناچێت. بۆ ئاو ئەڵێن ڕوونترین ئاو

لە چاوەکانی ئەودایە. بۆ درەخت و بۆ گیاو گوڵ و

زنویر ئەڵێن هەمووی لە جەستەو لە باڵاو لە شان و

مل و گەردن و نێوان مەمانی ئەودایە. من ئیتر

نامەوێ

لەو نیشتمانە بێ خەونەی ئێوەدا بژیم. من ئەمەوێ

بچمە ناو گەردوونی ڕەنگاڵەیی ئەو کچەوە. ئەو

سیحرەوە،

لەوێدا خەو ببینم. لەناو ئەودا شیعر بنووسم.

لەناو

ئەودا بخوێنمەوەو هەر لەناو ئەویشدا پیاسە بە

کەنارەکانی

دڵنیاییدا بکەم. لەودا پاڵ بکەوم و چاو ببڕمە

بارینی بەفرو پەپوولە پێکەوە. دەست لە

خۆشەویستیی بدەم و

بۆنی بکەم. ئەمەوێ بچمە ناو قۆزاخەی ئاشتییەوە

لەوێدا بژیم و بمرم.

بێزار بێزار بێزار بووم. لەو هەموو تیغەی

سەربڕین.

لەو هەموو ڕەشەبای ڕقە. لەو هەموو دارستانی

تۆڵەیە. بێزارم بێزار لەو هەموو حیکایەتە ژەنگ

گرتووانەی کە هەر لە منداڵییەوە گوێیان

تەفرەدام.

چاویان لێ دزیم و

هەستیان بە سڕبوون سپاردم!

\*\*\*

من چیم ئەویست لە نیشتمان

جگە لەوەی کە نانێک و کە کونجێکی

دڵنیایی و گیرفانێکی بەحورمەت و مشتێ

هەتاوی ئارام و بارانێکی خۆشەویستیی و

پەنجەرەیەکی کراوەی سەر ئازادی و عەشقم

باتێ.

من چیم ئەویست لەوە زیاترو نەیدامێ!

بۆیە ئیتر نیوە شەوێ

دەروازەکەیم شکاندو چوومە دەرێ

بە ئێجگاری چوومە دەرێ!

\*\*\*

ئێوارەیەو لەسەر جادەی سەهۆڵەکە ڕاوەستاوم

نیشتمانی کۆن خەریکە دابچێت و ئاوا ببێ

تۆزێکی تر نیشتمانە تازەکەی خۆم

"ڕۆزانا" هەڵدێ و پێکەوە

وەک دوو پرسیاری نێرو مێی

تازەو تینوو

کەڵەگەتتر لە دروشم و لە منارەو

چون )با(ی بێباک لە دیوارو

لە جوگرافیای حەرام و

دیرۆکی ترس.

هەر دوو بە جووت

قۆڵ لە قۆڵی یەکتریدا

گوڵ بە دەم و

هەتاو لە چاو

سەر بەرەو ژوور ئەبینەوە

بۆ ئەو باخچەی عەشق و خەونەی

نە زەرد ئەبێ و

نە پیر ئەبێ و

نە ئەیشمرێ!\_\_